text:
Unosarudza Sei Zvinhu Zvine Chekuita Neupenyu Hwako?
“Rambai muchinzwisisa kuti zvinodiwa naJehovha ndezvipi.”—VAEF. 5:17.
NZIYO: 69, 57
1. Ndeipi mimwe mirayiro iri muBhaibheri, uye kuiteerera kunotibatsira sei?
JEHOVHA akatipa mirayiro yakawanda yakajeka achishandisa Shoko rake. Somuenzaniso, anorambidza ufeve, kunamata zvidhori, kuba uye kudhakwa. (1 VaK. 6:9, 10) Uyewo, Mwanakomana waMwari, Jesu Kristu, akarayira vateveri vake paakavapa basa risiri nyore asi rinofadza, achiti: “Endai munoita kuti vanhu vemarudzi ose vave vadzidzi, muchivabhabhatidza muzita raBaba neroMwanakomana neromudzimu mutsvene, muchivadzidzisa kuchengeta zvinhu zvose zvandakakurayirai. Tarirai! ndinemi mazuva ose kusvikira pakuguma kwemamiriro ezvinhu epanguva yacho.” (Mat. 28:19, 20) Mitemo nemirayiro inobva kuna Mwari inotidzivirira chaizvo. Kuiteerera kwatinoita kunoita kuti tive neutano huri nani, tifare mumhuri dzedu uye tirege kuzviona sevanhu vasingabatsiri. Chinonyanya kukosha ndechekuti, tikaramba tichiteerera mirayiro yaJehovha, kusanganisira murayiro wekuita basa rekuparidza, achatifarira uye achatikomborera.
2, 3. (a) Nei Bhaibheri risingatipi mitemo panyaya dzose dzinomuka muupenyu? (b) Munyaya ino tichakurukura mibvunzo ipi? (Ona mufananidzo uri panotangira nyaya ino.)
2 Asi pazvinhu zvatinofanira kusarudza hazvisi zvese zvinodonongodzwa muBhaibheri. Somuenzaniso, muMagwaro hamuna mitemo inodonongodza zvinhu zvinonzi ndizvo zvakakodzera kupfekwa nevaKristu. Izvi zvinoratidza sei uchenjeri hwaJehovha? Zvipfeko uye tsika dzevanhu zvinosiyana-siyana zvichienderana nenyika uyewo zvinochinja nekufamba kwemakore. Dai muBhaibheri makanyorwa mhando dzehembe dzinofanira kupfekwa nevanhu, kutaura kuno zvitayera zvacho zvingadai zvisisiri mufashoni. Ndosaka muShoko raMwari rakafemerwa musina mitemo yakawanda wanda inotaura kuti muKristu anofanira kushanda basa rakaita sei, kurapwa sei uye kuvaraidzwa nezvinhu zvakaita sei. Saka panyaya iyi musoro wemhuri wega wega uye munhu mumwe nomumwe ndiye anofanira kusarudza zvokuita.
3 Izvi zvinoreva here kuti Jehovha haana basa nezvatinosarudza kunyange kana zvisarudzo zvacho zvichikosha zvokuti zvinogona kuchinja upenyu hwedu? Kana chisarudzo chatinoita chisingatyori mutemo uri muBhaibheri, zvinoreva here kuti Baba vedu vekudenga vanobvumirana nacho? Kana pasina mitemo inonyatsotaura zvinofanira kuitwa, tingaziva sei kana zvatinosarudza zvichizofadza Jehovha?
ZVATINOSARUDZA ZVINE BASA HERE?
4, 5. Zvisarudzo zvatinoita zvinogona kutibatsira kana kutikanganisa sei uye zvinogonawo kukanganisa sei vamwe?
4 Vamwe vanoona sekuti hazvina basa kuti vasarudza kuitei. Asi kuti tiite zvisarudzo zvinofadza Jehovha, tinofanira kufunga nezvemitemo yake uye zvimwe zvatinodzidza muShoko rake, torarama maererano nazvo. Somuenzaniso, kuti tifarirwe naMwari, tinofanira kuita zvinoenderana nemutemo wake panyaya ine chokuita neropa. (Gen. 9:4; Mab. 15:28, 29) Munyengetero uchatibatsira kuti tiite zvisarudzo zvinoenderana nezvinotaurwa muMagwaro.
5 Zvisarudzo zvikuru zvatinoita zvinogona kusimbisa kana kukanganisa ukama hwedu naMwari. Chisarudzo chose chatinoita, chinogona kuita kuti tifarirwe naJehovha kana kuti asatifarire. Chisarudzo chakanaka chichasimbisa ushamwari hwedu naMwari asi chisarudzo chakaipa chichahukanganisa. Uyewo chisarudzo chisina kunaka chinogona kukanganisa kunamata kwevamwe, kana kuvagumbura, kana kuti chinogona kuita kuti ungano isabatana. Izvi zvinonyatsoratidza kuti nyaya yekusarudza zvekuita inokosha chaizvo.—Verenga VaRoma 14:19; VaGaratiya 6:7.
6. Tinofanira kutungamirirwa nei pane zvatinosarudza?
6 Tingaitei kana pasina murayiro weBhaibheri unonyatsotaura zvinofanira kuitwa? Pakadaro hatifaniri kungoita zvatinonzwa tichida, asi tinofanira kumbotanga tanyatsoongorora nyaya yacho tosarudza kuita zvinhu zvichaita kuti Jehovha afare uye atikomborere.—Verenga Pisarema 37:5.
NZWISISA KUTI ZVINODIWA NAJEHOVHA NDEZVIPI
7. Kana pasina mutemo wakanyorwa muBhaibheri, tingaziva sei zvatinotarisirwa naJehovha kuti tiite panyaya inenge yamuka?
7 Zvimwe ungabvunza kuti, ‘Tingaziva sei zvinofarirwa naJehovha kana Shoko rake risina mutemo unonyatsotaura zvinofanira kuitwa pane imwe nyaya?’ VaEfeso 5:17 inoti: “Rambai muchinzwisisa kuti zvinodiwa naJehovha ndezvipi.” Kana muBhaibheri musina mutemo unonyatsotaura nezveimwe nyaya, tingaziva sei zvinodiwa naMwari? Tinofanira kunyengetera kwaari tobvuma kutungamirirwa naye achishandisa mudzimu wake mutsvene.
8. Chii chakabatsira Jesu kuti anzwisise kuti Jehovha aida kuti aitei? Taura muenzaniso.
8 Ngatimboongororai kuti chii chakabatsira Jesu kunzwisisa kuti Baba vake vaida kuti aitei. Pazviitiko zviviri zvinotaurwa muBhaibheri, Jesu akatanga anyengetera ndokubva azoita chishamiso chokupa mapoka makuru evanhu zvokudya. (Mat. 14:17-20; 15:34-37) Asi paakaedzwa naDhiyabhorosi ari murenje, akaramba kuchinja matombo kuti ave chingwa kunyange zvazvo ainzwa nzara. (Verenga Mateu 4:2-4.) Kunzwisisa kwaaiita mafungiro aBaba vake kwakamubatsira kuziva kuti akanga asingafaniri kuchinja matombo acho kuva chingwa. Jesu aiziva kuti kwakanga kusiri kuda kwaMwari kuti ashandise simba iroro kuti aite zvakamunakira iye pachake. Paakaramba kuita zvakataurwa naSatani, Jesu akaratidza kuti aiva nechivimbo chekuti Jehovha ndiye aifanira kumutungamirira uye kumupa zvokudya.
9, 10 Chii chichatibatsira kuti tiite zvisarudzo zvakanaka? Taura muenzaniso.
9 Kuti tiite zvisarudzo zvakanaka sezvaiitwa naJesu, tinofanira kubvuma kutungamirirwa naJehovha. Tinofanira kuita zvinoenderana nemashoko euchenjeri ekuti: “Vimba naJehovha nomwoyo wako wose, urege kuvimba nokunzwisisa kwako. Funga nezvake munzira dzako dzose, uye iye acharuramisa makwara ako. Usazviti wakachenjera. Itya Jehovha ubve pane zvakaipa.” (Zvir. 3:5-7) Kana tikaziva mafungiro anoita Jehovha kuburikidza nekudzidza Bhabheri, tichakwanisa kunzwisisa kuti Mwari anoda kuti tiite sei pane imwe nyaya inenge yamuka. Kuwedzera kwatichaita kuziva mafungiro aJehovha kuchaita kuti tide kuramba tichitungamirirwa naye.—Ezek. 11:19.
10 Somuenzaniso, funga nezvemudzimai aenda kumbonotenga-tenga. Anobva aona bhutsu dzakanaka asi dzichidhura chaizvo. Saka anozvibvunza kuti, ‘Murume wangu anonzwa sei kana ndikashandisa mari yakawanda kudaro kutenga bhutsu?’ Mudzimai uyu anogona kunge achitoziva manzwiro emurume wake, kunyange murume wacho asipo. Anozviziva sei? Panguva yaagara naye, ava kuziva kuti murume wake anonzwa sei panyaya yekushandisa mari zvichienderana nehomwe yavo. Saka izvi zvinoita kuti anzwisise kuti murume wake anofungei kana akatenga bhutsu dzacho. Nesuwo patinowedzera kuziva mafungiro aJehovha uye nzira dzake, zvichatibatsira kuti tiwedzere kunzwisisa kuti Baba vedu vekudenga vanoda kuti tiite sei mumamiriro ezvinhu akasiyana-siyana.
UNGAZIVA SEI ZVINOFUNGWA NAJEHOVHA?
11. Mibvunzo ipi yatingazvibvunza patinenge tichiverenga kana kuti kudzidza Bhaibheri? (Ona bhokisi rakanzi “ Paunenge Uchidzidza Shoko raMwari Zvibvunze Kuti.”)
11 Kuti tizive mafungiro aJehovha, tinofanira kugara tichidzidza tiri toga. Patinenge tichiverenga kana kudzidza Shoko raMwari, tinogona kuzvibvunza kuti, ‘Mashoko aya anondiudzei nezvaJehovha, nezvenzira dzake dzakarurama, uye mafungiro ake?’ Tinofanira kuva nemafungiro aiva nemunyori wepisarema Dhavhidhi paakaimba kuti: “Itai kuti ndizive nzira dzenyu, haiwa Jehovha; ndidzidzisei makwara enyu. Ndifambisei muchokwadi chenyu mundidzidzise, nokuti muri Mwari wangu woruponeso. Ndakatarisira kwamuri zuva rose.” (Pis. 25:4, 5) Paunenge uchifungisisa ndima yeBhaibheri, unogona kufunga nezvemibvunzo yakaita seiyi: ‘Ndingashandisa sei mashoko aya muupenyu hwangu? Ndingaashandisa kupi? Kumba here? Kubasa? Kuchikoro? Muushumiri?’ Kana tikaona kuti tingashandisa mashoko acho kupi, zvinobva zvava nyore kunzwisisa kuti tingaashandisa sei muupenyu hwedu.
12. Tinobatsirwa sei nemabhuku edu uye misangano kuti tiwedzere kuziva mafungiro aJehovha panyaya dzakasiyana-siyana?
12 Chimwe chinotibatsira kuti tiwedzere kuziva mafungiro aJehovha, kunyatsoteerera zvatinodzidziswa nesangano rake pachishandiswa Bhaibheri. Somuenzaniso, zvinhu zvakadai seWatch Tower Publications Index uye Bhuku Rinobatsira Zvapupu zvaJehovha Pakutsvakurudza zvakagadzirirwa kutibatsira kuti tidzidze nezvemafungiro aJehovha panyaya dzakasiyana-siyana patinenge tichifanira kuita zvisarudzo. Tinobatsirwawo chaizvo kana tikanyatsoteerera pamisangano yechiKristu uye tikavawo nezvatinoita pamisangano iyoyo. Kufungisisa zvatinenge tichidzidza kuchatibatsira kuti tiwedzere kuziva mafungiro aJehovha, toita kuti mafungiro edu afanane neake. Kana tikashingaira kushandisa zvinhu zvinotibatsira pakunamata zvatinopiwa naJehovha, tichawedzera kuziva nzira dzake. Izvi zvichaita kuti tiite zvisarudzo zvakanaka uye Mwari wedu ane rudo achatikomborera.
MAFUNGIRO AJEHOVHA NGAAKUBATSIRE PAKUITA ZVISARUDZO
13. Taura muenzaniso unoratidza kuti kuziva mafungiro aJehovha kunotibatsira sei kuti tiite zvisarudzo zvakanaka.
13 Chimbofunga muenzaniso unoratidza kuti kuziva mafungiro aJehovha kunotibatsira kuti tiite zvisarudzo zvakanaka. Sevaparidzi veUmambo, tinogona kunge tiine chido chekupinda mubasa renguva yakazara semapiyona enguva dzose. Kuti tiite basa iri, tinotanga kutora matanho ekuti upenyu hwedu husave netwakawanda wanda. Asi tinogonawo kutanga kuzvidya mwoyo tichifunga kuti zvinoita here kuti tizonyatsofara kana tava nezvinhu zvishoma muupenyu. Ichokwadi kuti muBhaibheri hapana hapo panotinorayirwa kuti tinofanira kupayona. Tinogona kungoramba tichishumira Jehovha takatendeka tiri vaparidzi. Asi Jesu anotivimbisa kuti kana tikazvipira kuti titsigire Umambo tichawana makomborero akawanda. (Verenga Ruka 18:29, 30.) Uyewo, Magwaro anoratidza kuti Jehovha anofara patinomupa “zvinopiwa zvokuzvidira zvomuromo,” uye patinoshanda nomufaro tichiita zvose zvatinogona kuti kunamata kwechokwadi kufambire mberi. (Pis. 119:108; 2 VaK. 9:7) Kana tikashandisa pfungwa idzi dzemuMagwaro uye kana tikanyengetera kuti titungamirirwe naMwari, tingatadza here kuziva mafungiro aJehovha? Kufungisisa pfungwa dzemuMagwaro kuchaita kuti tiite chisarudzo chinonyatsotibatsira uye chinoita kuti tikomborerwe naBaba vedu vekudenga.
14. Ungaziva sei kana mamwe mapfekero achifadza Jehovha?
14 Chimbofunga nezvemumwe muenzaniso: Ngatitii unofarira mamwe mapfekero anogona kukanganisa vamwe muungano. Asi panogona kunge pasina mutemo uri muBhaibheri waunoziva unorambidza mapfekero akadaro. Ko Jehovha anoona sei nyaya yacho? Muapostora Pauro akafemerwa kunyora mashoko aya ekuti: “Ndinoda kuti vakadzi vashonge nguo dzakagadzirwa zvakanaka, vaine mwero nepfungwa dzakanaka, vasingaruki bvudzi nendarama kana nemaparera kana kupfeka nguo dzinodhura kwazvo, asi nenzira inokodzera vakadzi vanoti vanotya Mwari, naiwo mabasa akanaka.” (1 Tim. 2:9, 10) Zano iri rinoshandawo zvakaenzana kuvarume vechiKristu. Sevashumiri vaJehovha vakazvipira, hatifungi zvakangotinakira chete asi tinofungawo kuti vamwe vanonzwa sei pavanoona mapfekero edu. Kuva nemwero uye rudo kuchatibatsira kuti tifungewo maonero anoita vamwe vatinonamata navo kuti tisavavhiringidze kana kuvagumbura. (1 VaK. 10:23, 24; VaF. 3:17) Kufunga zvinotaurwa neMagwaro kunogona kutibatsira kuti tinzwisise mafungiro aJehovha panyaya yacho tobva tasarudza zvinomufadza.
15, 16. (a) Jehovha anonzwa sei kana tikaramba tichifunga zvinhu zveunzenza? (b) Patinosarudza zvinhu zvekuzvivaraidza nazvo, tingaziva sei zvinofadza Jehovha? (c) Zvisarudzo zvakakura zvinofanira kuitwa sei?
15 Bhaibheri rinoratidza kuti Jehovha anorwadziwa vanhu pavanoita zvakaipa uye ‘pfungwa dzavo padzinofunga zvakangoipa nguva dzose.’ (Verenga Genesisi 6:5, 6.) Mashoko aya anotibatsira kunzwisisa kuti kufungidzira tichiita zvepabonde kwakaipa nekuti kunogona kuita kuti tipedzisire taita chivi chakakura chinonyatsorambidzwa zvakajeka muMagwaro uyewo kunopesana nemafungiro aJehovha. Mudzidzi Jakobho akanyora kuti: “Uchenjeri hunobva kumusoro, kutanga, hwakachena, uyewo hune rugare, hunonzwisisa, hunoda kuteerera, huzere nengoni nezvibereko zvakanaka, hahusaruri, hahunyengeri.” (Jak. 3:17) Kuziva izvi kunofanira kuita kuti tisatombozvivaraidza nezvinhu zvinoita kuti tive nemafungiro asina kuchena kana zvido zvakaipa. VaKristu vakasimba pakunamata havamiriri kuudzwa nemumwe munhu kuti havafaniri kuzvivaraidza nemabhuku, mitambo kana kuti mafirimu anoratidza zvinhu zvinovengwa naJehovha. Mafungiro aMwari panyaya dzakadaro akanyatsojekeswa muBhaibheri.
16 Panyaya dzakawanda vanhu vanogona kusarudza zvakasiyana-siyana asi zvisarudzo zvacho zvose zvichifadza Jehovha. Asi kana zviri zvisarudzo zvakakura, dzimwe nguva zvakanaka kuti titsvake mazano kuvakuru kana vamwe vaKristu vakakura pakunamata. (Tito 2:3-5; Jak. 5:13-15) Ichokwadi kuti hazvina kukodzera kuti tikumbire vamwe kuti vatiitire zvisarudzo zvedu. VaKristu vanofanira kurovedza uye kushandisa simba ravo rekunzwisisa. (VaH. 5:14) Tese tinofanira kuita zvinoenderana nemashoko akafemerwa Pauro ekuti: “Mumwe nomumwe achatakura mutoro wake.”—VaG. 6:5.
17. Tinobatsirwa sei patinoita zvisarudzo zvinofadza Jehovha?
17 Patinoita zvisarudzo zvedu maererano nemafungiro aJehovha, tinoswedera pedyo naye. (Jak. 4:8) Anobva atifarira uye anotikomborera. Izvi zvinoita kuti kutenda kwedu muna Baba vedu vekudenga kuwedzere kusimba. Saka ngatibvumei kutungamirirwa neBhaibheri nokuti rinoita kuti tizive mafungiro aMwari panyaya dzakasiyana-siyana. Ticharamba tiine zvinhu zvitsva zvekudzidza nezvaJehovha. (Job. 26:14) Asi kunyange iye zvino, kana tikashanda nesimba tinogona kuwana uchenjeri, zivo uye ungwaru zvinogona kutibatsira kuti tisarudze nekuchenjera. (Zvir. 2:1-5) Zvinofungwa nevanhu vane chivi uye zvirongwa zvavanoita zvinongochinja-chinja, asi munyori wepisarema anotiyeuchidza kuti: “Zano raJehovha richamira nokusingagumi; pfungwa dzomwoyo wake dzicharamba dziripo kusvikira kuzvizvarwa nezvizvarwa.” (Pis. 33:11) Chokwadi, tinokwanisa kuita zvisarudzo zvakanaka chaizvo kana mafungiro edu uye zviito zvedu zvichienderana nemafungiro aMwari wedu akachenjera, Jehovha.


c: text/html

text:
WASHINGTON —
Mutungamiri wemauto eZimbabwe National Army, Lieutenant General Valerio Sibanda, vari kushorwa zvikuru nebato reMDC nevamwe vanorwira kodzero dzevanhu nemashoko avakataura ekuti mauto haasi kuzobvumidza vavanoti vari kushandiswa nevachena kuda kupamba nyika zvekare kuti vatonge Zimbabwe.
Bepanhau reHerald rinoti VaSibanda vakataura mashoko aya mumazuva mashoma apfuura vari kuMagunje uko kwaipihwa zvitupa vainge vapedza kudzidzira basa rechiuto.
Vakuru vemauto muZimbabwe vagara vachishorwa nevanhu nenyaya yekupindira munyaya dzezvematongerwo enyika vachitsigira Zanu-PF kunyange hazvo mutemo uchivarambidza kuita izvi.
Kutanga muna 2002, vakuru vemauto, kutanga namushakabvu, VaVitalis Zvinavashe, vakati havaizotsigira munhu asina kuenda kuhondo kuti atonge nyika.
SADC yakatenderana neMDC pakaumbwa hurumende yemubatanidzwa kuti mashandiro emauto aya avandudzwe kuitira kuti vatevedzere mitemo yenyika asi zvinenge zvakona n’anga murapwa achada.
Munyori anoona nezvekudzivirirwa kwenyika muMDC-T, VaGiles Mutseyekwa, avo vakashandawo na Lt General Sibanda muchiuto vanoti vari kushamisika nemashoko aVaSibanda sezvo vachivaziva semunhu asingaite zvematongerwo enyika.
Nyanzvi munyaya dzezve matongerwo enyika, uye vari maneja musangano reInstitute for a Democratic Alternative for Zimbabwe, VaJoy Mabenge, vati nyaya dzemauto idzi dzingadai dzakagadziriswa kare pakaumbwa hurumende yemubatanidzwa.

robotstxt: allowed

filter: keep


text:
Nhau 34: Rudzi Rutsva Rwezvokudya
Ungaziva chiri kunongwa nevanhu pasi here? Chakaita sechando. Chichena, chitete uye chinopfupfuduka. Asi hachiziri chando; chimwe chinhu chokudya.
Unenge mwedzi bedzi chifo chokubva kwavaIsraeri muEgipita. Vari murenje. Zvokudya zvishoma zvinomera muno, saka vanhu vanonyunyuta, vachiti: ‘Tinoshuva kudai Jehovha atatiuraira muEgipita. Imomo taiva nezvokudya zvose zvataida.’
Zvino Jehovha anoti: ‘Ndichanisa zvokudya kubva kudenga! Jehovha anoita izvi. Mangwana wacho vaIsraeri pavanoona zvichena izvi zvakadonha, vanobvunzana, vachiti: ‘Chiiko?’
Mosesi anoti: ‘Izvokudya zvamapiwa naJehovha zvokudya.’ Vanhu vanozviti iMANA. Inonaka semakeke matete akaitwa nouchi.
‘Muchanonga zvizhinji sezvingadyiwa nomunhu mumwe nomumwe,’ Mosesi anoudza vanhu kudaro. Nokudaro mangwanani mamwe namamwe vanoita kudaro. Zvino, panopisa zuva, mana yasiiwa pavhu inonyunguduka.
Mosesi anotiwo: ‘Hapana anofanira kuchengeta mana kusvikira mangwana.’ Asi vamwe vavanhu havateereri. Unoziva chinoitika here? Mangwana wacho mana iya yavakachengeta izere honye, uye inonuhwa!
Zvisinei, pane zuva rimwe revhiki iro Jehovha anoudza vanhu kuunganidza mana zhinji yakapetwa ruviri. Izuva rechitanhatu. Uye Jehovha anotaura kuchengeta imwe yayo kusvikira mangwana, nokuti haazonisi imwe pazuva rechinomwe. Pavanochengeta mana kusvikira pazuva rechinomwe, haizari nehonye uye hainuhwi! Iri rimwe nenji!
Makore ose ayo vaIsraeri vari murenje Jehovha anovapa zvokudya zvemana.
Eksodho 16:1-36; Numeri 11:7-9; Joshua 5:10-12.
Mibvunzo
- Pamufananidzo, vanhu vari kunhongei pasi, uye chinonzi chii?
- Mosesi anopa vanhu murayiridzo wokuti chii pamusoro pokunhonga mana?
- Jehovha anoudza vanhu kuti vaitei pazuva rechitanhatu, uye nei?
- Chishamiso chei icho Jehovha anoita mana painochengetwa kusvika pazuva rechinomwe?
- Jehovha anopa vanhu mana kwenguva yakareba sei?
Mibvunzo yokuwedzera
- Verenga Eksodho 16:1-36; uye Numeri 11:7-9.
Eksodho 16:8 inoratidzei pamusoro pokudikanwa kwokuti tiremekedze kugadzwa kunoitwa vanhu naMwari muungano yechiKristu? (VaH. 13:17)
Murenje, vaIsraeri vakayeuchidzwa sei zuva nezuva kuti vairaramiswa naJehovha? (Eks. 16:14-16, 35; Dheut. 8:2, 3)
Jesu akati mana yaifananidzirei, uye tinobatsirwa sei neichi “chingwa chakabva kudenga”? (Joh. 6:31-35, 40)
- Verenga Joshua 5:10-12.
VaIsraeri vakadya mana kwamakore mangani, izvi zvakavaedza sei, uye tingadzidzei panhau iyi? (Eks. 16:35; Num 11:4-6; 1 VaK. 10:10, 11)


text:
CHIKAMU 4
Kushandisa Kwamungaita Mari Zvakanaka
“Zvirongwa zvinosimbiswa kwazvo nokupanana mazano.”—Zvirevo 20:18
Tose zvedu tinoda mari kuti tiriritire mhuri dzedu. (Zvirevo 30:8) Uyezve, “mari inodzivirira.” (Muparidzi 7:12) Semurume nemudzimai, zvingaoma kutaura nezvemari, asi musarega mari ichikonzera matambudziko muwanano yenyu. (VaEfeso 4:32) Murume nemudzimai vanofanira kuvimbana voisa misoro pamwe chete pavanosarudza mashandisiro avachaita mari.
1 RONGAI NOKUNGWARIRA
ZVINOTAURWA NEBHAIBHERI: “Ndiani wenyu anoti kana achida kuvaka shongwe asingatangi agara pasi, overenga zvinodiwa, kuti aone kana aine zvakakwana zvokuipedza nazvo?” (Ruka 14:28) Zvinokosha kuti muronge pamwe chete mashandisire amuchaita mari yenyu. (Amosi 3:3) Sarudzai zvamunoda kutenga uye kuti imarii yamungashandisa. (Zvirevo 31:16) Kuva nemari inokwana kutenga chimwe chinhu hakurevi hako kuti munotofanira kuchitenga. Edzai kuita kuti musava nezvikwereti. Shandisai mari yamuinayo kwete yamusina.—Zvirevo 21:5; 22:7.
ZVAMUNGAITA:
Kana pakupera kwemwedzi mukaona kuti paurongwa hwenyu hwokushandisa mari pane ichasara, sarudzai pamwe chete zvamuchaita nayo
Kana mari yenyu isiri kukwana, nyatsorongai zvamungaita kuti muderedze zvinokudyirai mari. Somuenzaniso, pane kutenga zvokudya zvakabikwa kare mungaita zvokubika moga
2 BUDIRANAI PACHENA UYE ONAI ZVINHU SEZVAZVIRI
ZVINOTAURWA NEBHAIBHERI: ‘Ita zvinhu zvose nokutendeseka kwete pamberi paJehovha chete, asiwo pamberi pevanhu.’ (2 VaKorinde 8:21) Budira mumwe wako pachena nezvemari yaunotambira uye yaunoshandisa.
Nguva dzose inzwawo zvinofungwa nemumwe wako pakuita zvisarudzo zvakakura zvine chokuita nemari yenyu. (Zvirevo 13:10) Kutaurirana nezvemari kuchaita kuti mumhuri menyu murambe muine rugare. Ona mari yaunowana, kwete semari yako, asi semari yemhuri.—1 Timoti 5:8.
ZVAUNGAITA:
Bvumiranai kuti mumwe nemumwe angashandisa mari yakawanda sei asingabvunzi mumwe
Musamirira kuti dambudziko ritange ramuka kuti muzotaura nezvemari
Inzwa zvimwe
Matambudziko Emari Uye Zvikwereti
—Bhaibheri Rinogona Kubatsira Here?
Mufaro hautengwi nemari, asi mazano mana anodzidziswa neBhaibheri anogona kukubatsira pakushandisa mari.
Ndinofanira Kukwereta Mari Here?
Zvinotaurwa neBhaibheri zvinogona kukubatsira kusarudza.


text:
JW LIBRARY
Kudhaunirodha Uye Kushandisa maBhaibheri
—iOS
JW Library inobatsira chaizvo pakuverenga uye pakudzidza Bhaibheri.
Ita zviri kutaurwa pasi apa kana uchida kudhaunirodha uye kushandisa maBhaibheri:
Dhaunirodha Bhaibheri
Unogona kudhaunirodha maBhaibheri wozomaverenga hako paunenge usiri paindaneti.
Baya pakanzi Bible kuti uone mabhuku eBhaibheri.
Baya kabhatani kanobudisa mitauro yakawanda kuti uone maBhaibheri aripo. MaBhaibheri aunonyanya kushandisa ndiwo anenge ari nechepamusoro. Unogonawo kutsvaga Bhaibheri raunoda uchiita zvekunyora zita racho. Somuenzaniso, unotaipa “int” kuti uwane reKingdom Interlinear muChirungu kana kuti “port” kuti uwane maBhaibheri ose echiPortuguese.
MaBhaibheri aunenge usati wadhaunirodha anenge aine kapikicha kegore. Baya Bhaibheri racho kuti uridhaunirodhe. Kana wangodhaunirodha Bhaibheri racho, kagore kaya kanobva kanyangarika. Baya futi Bhaibheri racho kuti uriverenge.
Kana ukashaya Bhaibheri raunenge uchida, unogona kuzoritsvaga pane imwe nguva. Mamwe maBhaibheri achazoita achiwedzerwa kana ava kuwanika.
Kubvisa Bhaibheri Mufoni Kana Tablet
Ukaona foni yako kana tablet isisina nzvimbo unogona kubvisa Bhaibheri raunenge usisade.
Baya pakanzi Bible, wozobaya kabhatani kemaLanguage kuti uone maBhaibheri. Tsvaira Bhaibheri raunoda kubvisa uchienda kuruboshwe, wobva wabaya Delete.
Kuwana Zvinenge Zvagadziridzwa paBhaibheri
Pano neapo, rimwe Bhaibheri raunaro rinogona kugadziridzwa.
Bhaibheri racho rakagadziridzwa rinenge riine tumaarrow. Paunoribaya, panobva pabuda mashoko anokuratidza kuti pane zvakagadziridzwa. Baya pakanzi Download kuti uwane rakagadziridzwa, kana kuti pakanzi Later kana uchida kuti Bhaibheri rako rirambe rakadaro.
Izvi zvakatanga kushanda muna February 2015 paJW Library 1.4, iyo inoshanda paiOS 6.0 zvichikwira. Kana foni yako kana tablet isiri kubudisa izvi, ita zviri munyaya yakanzi “Tanga Kushandisa JW Library


text:
MASVINGO —
Gurukota rezvevechidiki nekuendesa hupfumi kuvatema rinoti mitemo yekupa hupfumi kuvatema haisi yekuvenga vachena vari munyika asi kuti ndeyekuti vatema nevachena vave nemikana yakaenzana munyaya dzehupfumi.
Vachivhura musangano wevechidiki vari mumabhizimusi nevanoda kuita mabhizimusi kuMasvingo neChina, VaSavior Kasukuwere vati mitemo yekupa vatema hupfumi iripo pakugadzirisa musiyano uripo pakati pevarungu nevatema.
Pasi pemitemo yekupa hupfumi kuvatema makambani ose ekunze anofanira kupa zvikamu makumi mashanu nechimwe kubva muzana kuvatema vemunyika.
VaKasukuwere vati ivo pachavo havavengi vachena nokuda kweganda ravo asi kuti zvavasingafariri kutorwa kwakaitwa hupfumi hwenyika nevachena.
Vatiwo vasati vabuda muhurumende, vachatsvaka mushandi wechirungu anovabikira kana anoshanda mugadheni ravo.
VaKasukuwere vabvuma ivo kuti chirongwa chavo chekupa hupfumi kuvatema chine zvakakanganiswa zvakawanda, asi izvi hazvivadzoseri shure pakuona kuti vatema vatora hupfumi hwavo.
VaKasukuwere vashoropodzawo gurukota rezvemari, VaTendai Biti, vachiti vari kuisa zvirango kune vechidiki munyika nokusavapa mari dzezvirongwa zvakasiyana siyana.
Vakurudzirawoo vechidiki vakwawana zvikwereti kubva kubazi ravo kuti vadzosere zvikwereti izvi.
Vachitaurawo pagungano rimwe chetero, gavhuna weMasvingo, Va Titus Maluleke, vati chirongwa chekupa hupfumi kuvatema chicharamba chakatarisana nematambudziko nekuda kwevamwe vanhu vanokurudzira vechidiki kuti vasiyane nacho.
Musangano wemazuva matatu uyu wapindwa nevanhu vashoma, uye wange wakarongwa ne sangano re Youth Initiators Association of Zimbabwe.


text:
Hofisi uye Kuratidzwa Zvinoitwapo
Tinokukoka kuti uzoona zvinoitwa pamahofisi edu uye panzvimbo dzatinodhindira mabhuku. Sarudza nzvimbo yaunoda uye ona nguva yokuratidzwa zvinoitwa ipapo.
Britain
Watch Tower
The Ridgeway
LONDON
NW7 1RN
ENGLAND
+44 20-8906-2211
Kuratidzwa Zvinoitwapo
Muvhuro kusvika Chishanu
8:00 a.m. kusvika na11:00 a.m. uye 1:00 p.m. kusvika na4:00 p.m. Kuratidzwa kunotanga panotanga awa imwe neimwe.
Kunotora awa nehafu
Muchidimbu
Tinoprinda magazini uye mabhurocha anodarika 200 miriyoni pagore roga roga uye tinoatumira kunyika 100. Tinoratidzawo vanhu kushandurwa uye kupirindwa kwaiitwa maBhaibheri kare kare uyewo zvimwe zviri muShanduro yeNyika Itsva.


text:
Vamwe vari kutaura kuti Amai muri kutaura nyaya ye factionalism, musanetsekane maYouth, moment of truth ichasvika very soon.
Ndati vane dzimba dzema girazi musakande matombo, nekuti iye zvino izvi factionalism kana iripo vanhu vanoshandiswa asi kunenge kune munhu hwani ari kushandisa vanhu iyeye.
Ndiye manje akasaterera zvatiri kutaura kuti pasi ne factionalism, akasai stopper, ndati the moment of truth ichasvika.
MaYouth akambondikwenya, vakati Amai ngatiregei kuita zvemadimikira. Ari kuita nyaya ye factionalism, ivo vacho vari kutumwa ngavatitaurire kuti vari kutumwa nani timuendere manje feya feya. Ndakati aiwa chimbomirai, chimbomirai. Ndakati inini Baba, ndakati kuna Baba, baby dumping munoiziva here?
Zvikanzi ehe. Ndikati munhu iyeye arikutungamira factionalism toda kuti muite baby dumping. Mukasa mudumper isusu tichamu dumper. Tichaita isu baby dumping nekuti zvino divider musangano. Zvati dhivhaidhira musangano. Ndasvika kuno uku kuine mood iya yekuti vanhu vanga vasingafari. Vakafana vaudzwa, iya inonzi indoctrination yekuudza munhu kuti unodai, unodai kana mai Mugabe vasvika, usasekerere. Zvino inini, inini handimbozvitsvagi, handina basa nazvo.
Nyangwe ndikataura ukasekerera ndezvako ukasasekerera ndezvako. Asi inini munhu iyeye mumwe chete iyeye ano leader nyaya ye factionalism, ndiye munhu umwe chete iyeye anotaura kuti onai mai Mugabe vane madiamonds avari kutengesa. Iwe uriwe une mugodhi wema diamonds, woenderera mberi wotaura iwewe kuti hanzi Mai Mugabe vanokara mari. Inini mabusiness angu andiri kuita ndakaatanga from scratch. Hapana chandakatorera munhu. Iwewe manje unoita basa re extortion usiku nesikati. Uchiita basa rekunotora ma10 percent kumacompany. Wondiudza iwewe, wondiudza iwewe kuti Mai Mugabe vanokara mari. Iwewe urikuenda uchinopiwa ma10 percent ugere, uchibhadharwa ugere. Hanzi kuripwa kugara. Kuripwa kugara?
Ndiwe woita turnaround wotaura iwewe kuti Mai Mugabe vanokara mari. Iwe ukasvika company yega yega 10 percent unayo, 10 percent ukaenda kupi. All the companies zita rako riri kubuda saka unofunga kuti vanhu vano kuvenga?
Kwete. Nyatsotererai. Factionalism urikuitungamira. Madiamonds uriko. Kuma company unema sheya ikoko. Saka ari corrupt ipapa ndini here kana kuti ndiwe?
Saka ndati Baba vakasaita baby dumping, tichaenda mberi nebaby dumping isusu. Ndo nyaya yandatoona kuti ndoingatoshande yekuenda kuno dumper mwana mustreet, agodyiwa nemagora mustreet imomo.
Ehe, nekuti kana takuita expose kana nhunzi chaidzo ukange wafa apo uchinhuwa hadzidi kutombosvika padhuze newe. Nekuti dzinenge dzavakutotya corruption iri pauri, nhunzi chaidzo. Kana imbwa chaidzo dzinenge dzavakutotya kusvika padhuze nekuti unenge wava kunhuwira munhu wega. Munozivaka vamwe vanhu they take advantage of their positions. Vanoona isu vana Mugabe tanga takanyarara vachitirima kusvika kunotenga masheya mumapepa kuti nyorai mukadzi waMugabe mumusvibise.
Muti kana nehama dzemurume wake hadzimude. Aah! Ko iwewe, une relationship yakaita sei nedzewako? Handifunge kuti izvozvo zvichakusvitsa kure. Kana uri munhu akangwara ibva watozvikanda pasi izvozvi. Nekuti, nekuti vanhu vati enough is enough. Hatichambodi. Ehee, nekuti zvese izvozvi zvinoitwa, kukanzi ku gold uriko.
Iyezvino izvi mwana wangu ari kupi, Russell huya pano. Ngauye zvake pano apa. Ari kupi Russell? Iye zvino kunonzi Kitsiyatota. Ndamubvunza iye mwana wangu, he is my first born, mukomana uyu. Anoita mining kuKwekwe. Iye zvino kunonzi Kitsiyatota.
Kuri kunzi Kitsiyatota, munoona zvinoita vanhu. Iye munhu mukuru, mukadzi mukuru ndiye ariku organizer vamwe vanhu kuno torera vanhu mugodhi wavo. Wotora zvaakajaira kundiita toilet wokuti kana onzwa ondiisa mweya wakashata. Aiwa ngazvipere izvozvo. Ndamubvunza mwana uyu. Ndikati koiwewe zvinonzi Kitsiyatota, zvikanzi kwete kuda kusvibisa zita renyu Amai. Nekuti izvozvi ndakange ndakamboudzwa zvanzi Amai varikutora, ini ndanga ndisingambozivi kuti Kitsiyatota zvinorevei, handitombozivi zvinorevei. Ndiri kungofungidzira kuti ikangodirwa mvura kitsi iya inobva yatota. Izvozvo ngazvipere. Kujaira kushandisa zita revamwe. Ngazvipere. Factionalism muno yaora, kuora chaiko. Vanhu kutadza kufunga nefactionalism. Muno umu mune vana vakarwira hondo, vakafira hondo. Ngatiitei tichinyara, ngatiitei tichinyara. Hatiregei kupota tichidaro.
EDITOR’S NOTE: Kitsiyatota is an informal settlement just outside Bindura town where some gold was discovered and gold panners are mining.


text:
Usarega Chero Chii Zvacho Chichiita Kuti Usakudzwa
“Anozvininipisa achakudzwa.”—ZVIR. 29:23.
1, 2. (a) Shoko rokuti “kukudzwa,” kana muri muchiHebheru nechiGiriki rinorevei? (b) Tichakurukura mibvunzo ipi munyaya ino?
MUBHAIBHERI shoko rinoshandurwa dzimwe nguva kuti “kukudzwa,” muchiHebheru nechiGiriki rine pfungwa yechinhu chinobwinya. (Pis. 19:1) Pamwe pacho rine pfungwa yokurumbidzwa uye kuremekedzwa kungaitwa munhu nokuti anenge akapfuma chaizvo, aine uchenjeri, kana kuti akabudirira. Pakutanga shoko racho raiva nepfungwa yechinhu chine uremu. Kare mari payaigadzirwa nematombo anokosha akadai segoridhe nesirivha, ukoshi hwayo hwaibva pakuti yairema zvakadini. Mashoko aishandiswa kutsanangura uremu akazosvika pakushandisirwa zvinhu zvinokosha, zvinobwinya, kana kuti zvinoyemurika chaizvo.
2 Isu vanhu tinokudza vamwe pamusana pesimba, chinzvimbo, kana kuti mukurumbira wavo. Asi Mwari anotarisei pavanhu kuti avakudze? Izvozvo tinozviwana muMagwaro. Somuenzaniso, Zvirevo 22:4 inoti: “Mugumisiro wokuzvininipisa nokutya Jehovha ipfuma nokukudzwa noupenyu.” Uye mudzidzi Jakobho akanyora kuti: “Zvininipisei pamberi paJehovha, uye iye achakukwidziridzai.” (Jak. 4:10) Jehovha anokudza sei vanhu? Chii chingaita kuti tisapiwa rukudzo rwakadaro? Uye tingabatsira sei vamwe kuti vasvike pakupiwa rukudzo urwu?
3-5. Jehovha angaita kuti tikudzwe sei?
3 Munyori wepisarema akaratidza kuti aiva nechivimbo chokuti Jehovha aizomubata ruoko rworudyi omuendesa kukubwinya kwechokwadi kana kuti omukudza. (Verenga Pisarema 73:23, 24.) Jehovha anozviita sei? Anokudza vashumiri vake vanozvininipisa nenzira dzakawanda. Anovakomborera nokuita kuti vanzwisise kuda kwake. (1 VaK. 2:7) Anokudza vanhu vanomuteerera uye vanoteerera shoko rake nokuvabvumira kuva shamwari dzake dzepedyo.—Jak. 4:8.
4 Jehovha anopawo vashumiri vake basa rakakosha chaizvo roushumiri hwechiKristu. (2 VaK. 4:1, 7) Ushumiri uhwu hunoita kuti vakudzwe. Kune vaya vanoshandisa ropafadzo yavo kurumbidza Mwari uye kubatsira vamwe, Jehovha anovavimbisa kuti: “Ndichakudza vaya vanondikudza.” (1 Sam. 2:30) Jehovha anokudza vakadaro nokuita kuti vave nezita rakanaka naye uye vamwe vashumiri vaMwari vangangovarumbidza.—Zvir. 11:16; 22:1.
5 Zvakadini neramangwana revaya ‘vanotarisira kuna Jehovha uye vanochengeta nzira yake’? Vanovimbiswa kuti: “Iye [Jehovha] achakukwidziridza kuti ugare nhaka yenyika. Vakaipa pavanoparadzwa, iwe uchazviona.” (Pis. 37:34) Vanotarisira kupiwa rukudzo rwakakura chaizvo rwokuzowana upenyu husingaperi.—Pis. 37:29.
“HANDIGAMUCHIRI KUKUDZWA KUNOBVA KUVANHU”
6, 7. Nei vakawanda vasina kutenda muna Jesu?
6 Chii chingatitadzisa kupiwa rukudzo naJehovha? Chimwe chikonzero ndechokunyanya kukoshesa zvinofungwa nevanhu vasina ukama hwakanaka naMwari. Funga zvakanyorwa nomuapostora Johani nezvevamwe vaiva nemasimba mumazuva aJesu, paakati: “Vazhinji vevatongi vakatenda [muna Jesu], asi nokuda kwevaFarisi vakanga vasingamubvumi pachena, kuti varege kudzingwa musinagogi; nokuti vaida kukudzwa nevanhu kupfuura kukudzwa naMwari.” (Joh. 12:42, 43) Kudai vatongi ivavo vasina havo kunyanya kukoshesa zvaifungwa nevaFarisi.
7 Kwekutanga muushumiri hwake, Jesu ainge ambotaura pachena zvaizoita kuti vakawanda vasamugamuchire uye vasatenda maari. (Verenga Johani 5:39-44.) Kwemazana emakore, rudzi rwaIsraeri rwaitarisira kuuya kwaMesiya. Jesu paakatanga kudzidzisa, vamwe vanhu vangave vakanzwisisa kubva muuprofita hwaDhanieri kuti nguva yokuoneka kwaKristu yainge yasvika. Mwedzi yainge yadarika, Johani Mubhabhatidzi paaiparidza, vakawanda vaiti: “Kuti angava ndiye Kristu here?” (Ruka 3:15) Panguva iyi, Mesiya ainge akamirirwa kwenguva refu ainge ava pakati pavo achidzidzisa. Asi nyanzvi dzoMutemo hadzina kumugamuchira. Jesu akataura chikonzero chacho paakavabvunza kuti: “Mungagona sei kutenda, imi muchigamuchira kukudzwa kunobva kune mumwe nomumwe uye musiri kutsvaka kukudzwa kunobva kuna Mwari mumwe oga?”
8, 9. Uchishandisa muenzaniso wechiedza, tsanangura kuti rukudzo runobva kuvanhu rungavhariridza sei rukudzo runobva kuna Mwari.
8 Rukudzo runobva kuna Mwari runogona kuvhariridzwa norukudzo runobva kuvanhu. Tingafananidza kukudzwa nechiedza. Pazvinhu zvakasikwa naMwari, pane zvinopa chiedza chakakura chaizvo. Unoyeuka here pawakambotarira mudenga usiku kusina kana kakore ukaona zviuru nezviuru zvenyeredzi? Unofanira kuva wakashamiswa no“kubwinya” kwenyeredzi. (1 VaK. 15:40, 41) Asi kana ukatarira mudenga uri muguta, mumugwagwa une chiedza chemagetsi, hauoni nyeredzi dzacho. Chiedza chomuguta chinoita kuti titadze kuona chiedza chenyeredzi dziri kure! Imhosva here yokuti chiedza chemumigwagwa, nhandare dzemitambo, uye zvivako chine simba kana kuti runako rwakanyanya kupfuura chiedza chenyeredzi? Kwete! Imhaka yokuti chiedza chemuguta chiri pedyo nesu uye chinokanganisa maonero atinogona kuita nyeredzi. Kuti tione runako rwenyeredzi, tinofanira kuva panzvimbo isina chiedza chakaitwa nevanhu.
9 Saka kana mwoyo wedu uchinyanya kuda kukudzwa nevanhu, izvozvo zvingaita kuti tisakoshesa uye tisatsvaka kukudzwa kunogara kwenguva refu kunobva kuna Jehovha. Vakawanda havagamuchiri mashoko oUmambo nokuti vanotya zvingazofungwa neshamwari uye vomumhuri. Asi chido chokukudzwa nevanhu chingakanganisawo vashumiri vaMwari vakazvitsaurira here? Ngatitii jaya ranzi riparidze munzvimbo yarinozivikanwa chaizvo asi vanhu vasingarizivi seChapupu chaJehovha. Richatya rorega kuparidza here? Zvakadini kana mumwe akasekwa nokuti ari kuvavarira zvinangwa zvokunamata? Acharega vaya vasingakoshesi basa raMwari vachikanganisa zvaanosarudza muupenyu here? Ko kana muKristu akaita chivi chakakura? Achachivanza here achityira kuti angazotorerwa ropafadzo dzake muungano kana kuti nokuti haadi kuodza mwoyo hama neshamwari dzake? Kana achinyanya kufunga nezvekugadzirisa ukama hwake naJehovha, achashevedza “varume vakuru veungano” okumbira kuti vamubatsire.—Verenga Jakobho 5:14-16.
10. (a) Kunetseka nezvemaonerwo atinoitwa nevamwe kungatikanganisa sei? (b) Kana tikazvininipisa chii chichaitika kwatiri?
10 Ngatitii uri kushanda nesimba kuti uve muKristu ari nani asi imwe hama yokupa zano. Zano racho rinogona kukubatsira kana ukasariramba nemhaka yokudada, kunyara kana kuti kuedza kupa tuzvikonzero. Kana kuti ngatitii pane basa rauri kuita nemumwe waunonamata naye. Uchaita here basa racho uchinetseka kuti ndiani acharumbidzwa pamusana pemazano ako akanaka kana kuti kushanda nesimba? Kana ukava mune mamwe mamiriro ezvinhu ataurwa, iva nechokwadi chokuti munhu “anozvininipisa achakudzwa.”—Zvir. 29:23.
11. Tinofanira kuita sei kana tarumbidzwa uye nei tichifanira kudaro?
11 Vatariri uye vaya ‘vari kuda kuva vatariri’ vanofanirawo kungwarira kuti vasatsvaka kurumbidzwa nevanhu. (1 Tim. 3:1; 1 VaT. 2:6) Kana hama ikarumbidzwa pamusana pebasa rainenge yaita zvakanaka, inofanira kuita sei? Tine chokwadi chokuti ‘haizozvivakiri shongwe’ sezvakaitwa naMambo Sauro. (1 Sam. 15:12) Zvakanaka kuti hama yacho iyeuke kuti kubudirira kwayo imhaka yemutsa waJehovha usina kukodzera kuwanwa uye kuti inotoda kukomborerwa uye kubatsirwa naMwari kuti izobudirirazve mune ramangwana. (1 Pet. 4:11) Manzwiro atinoita mumwoyo anoratidza kuti tiri kutsvaka kukudzwa kwakaita sei.—Zvir. 27:21.
“MUNODA KUITA ZVINODIWA NABABA VENYU”
12. Chii chaitadzisa vamwe vaJudha kuteerera Jesu?
12 Zvido zvedu zvinogona kutitadzisa kukudzwa naMwari. Zvido zvakaipa zvinogona kutitadzisa zvachose kunzwa chokwadi. (Verenga Johani 8:43-47.) Jesu akaudza vamwe vaJudha kuti vaisateerera mashoko ake nokuti ‘vaida kuita zvaidiwa nababa vavo Dhiyabhorosi.’
13, 14. (a) Vatsvakurudzi vanoti pfungwa dzedu dzinoita sei padzinonzwa vanhu vachitaura? (b) Chii chinoita kuti tisarudze wokuteerera?
13 Dzimwe nguva zvatinonzwa nenzeve dzedu zvinobva pakuti tiri kudei. (2 Pet. 3:5) Jehovha akatisika nenzira inoshamisa zvokuti tinogona kusarudza zvokuisa pfungwa pazviri pane zvatinonzwa. Chimbomira zvishoma uteerere kuti unonzwa zvinhu zvakasiyana-siyana zvakawanda sei. Zvichida wanga usina kuisa pfungwa pazviri munguva pfupi yapfuura. Uropi hwako hwange huchikubatsira kuti uise pfungwa pachinhu chimwe chete asi uchikwanisa zvako kunzwa zvinhu zvakasiyana-siyana. Asi vanotsvakurudza vakaona kuti izvozvo zvakaoma kana yava nyaya yokuteerera vanhu vachitaura. Izvi zvinoreva kuti kana vanhu vaviri vachitaura panguva imwe chete, unofanira kusarudza kuti woisa pfungwa pane upi. Kuti uchasarudza upi zvinoenderana nokuti uri kuda kuteerera upi. VaJudha vaida kuita zvaidiwa nababa vavo Dhiyabhorosi havana kuteerera Jesu.
14 Tinowana mashoko kubva ‘kuimba youchenjeri’ uye ‘imba youpenzi.’ (Zvir. 9:1-5, 13-17) Zvinoita sokuti uchenjeri uye upenzi zviri kutishevedza, uye tinofanira kusarudza kuti tichaenda kupi. Tichabvuma kukokwa nechipi chacho? Mhinduro yacho iri pakuti tinoda kuita kuda kwaani. Makwai aJesu anoteerera inzwi rake uye anomutevera. (Joh. 10:16, 27) Iwo “ari kurutivi rwechokwadi.” (Joh. 18:37) “Haazivi inzwi revanhu vaasingazivi.” (Joh. 10:5) Vanhu vanozvininipisa zvakadaro vanokudzwa.—Zvir. 3:13, 16; 8:1, 18.
“IKO KUNOREVA KUKUDZWA KWENYU”
15. Matambudziko aPauro aiita sei kuti vamwe ‘vakudzwe?’
15 Kutsungirira kwedu pakuita kuda kwaJehovha kunoita kuti vamwe vakudzwe. Pauro akanyorera ungano yokuEfeso kuti: “Ndinokukumbirai kuti musaneta nokuda kwokukutambudzikirai kwandinoita, nokuti iko kunoreva kukudzwa kwenyu.” (VaEf. 3:13) Matambudziko aPauro aiita kuti vaEfeso ‘vakudzwe’ pakuti kudii? Chido chaPauro chokuramba achivashumira pasinei nemiedzo, chakaratidza vaEfeso kuti ropafadzo dzavaiva nadzo sevaKristu dzaikosha zvisingatauriki. Kudai Pauro akakanda mapfumo pasi paaitambura zvaisazoita here sokuti ukama hwavo naJehovha, ushumiri hwavo uye tariro yavo zvaisakosha? Kutsungirira kwaPauro kwakaita kuti chiKristu chisimudzirwe uye kwakaratidza kuti kuva mudzidzi kunokosha kupfuura chero chii zvacho.
16. Pauro akasangana nedambudziko ripi muRistra?
16 Funga kuti kushingaira uye kutsungirira kwaPauro kwakabatsira sei vamwe. Mabasa 14:19, 20 inoti: “VaJudha vakasvika vachibva kuAndiyoki neIkoniyumu vakanyengetedza mapoka evanhu, uye vakatema Pauro nematombo, vakamuzvuzvurudzira kunze kweguta [reRistra], vachifunga kuti akanga afa. Zvisinei, vadzidzi pavakamuunganira, iye akamuka, akapinda muguta. Pazuva rakatevera akabva naBhanabhasi vakaenda kuDhebhe.” Funga kuoma kwazvainge zvakaita kuti Pauro aite rwendo rwemakiromita 100 netsoka pashure pokutemwa nematombo zuro wacho akasiyiwa ati tasa!
17, 18. (a) Timoti anofanira kunge akanyatsotevera kutambura kwaPauro muRistra pakuti kudii? (b) Kutsungirira kwaPauro kwakabatsira sei Timoti?
17 Timoti aivawo mumwe ‘wevadzidzi’ vakabatsira Pauro here? Nhoroondo iri mubhuku raMabasa haitauri izvozvo asi anogona kunge aiva mumwe wavo. Funga zvakanyorwa naPauro mutsamba yake yechipiri kuna Timoti: “Wakanyatsotevera kudzidzisa kwangu, mararamiro angu, . . . zvinhu zvakaitika kwandiri muAndiyoki [kudzingwa muguta], muIkoniyumu [kupotsa atemwa nematombo], muRistra [kutemwa nematombo], kutambudzwa kwandakatsungirira; asi Ishe akandinunura mazviri zvose.”—2 Tim. 3:10, 11; Mab. 13:50; 14:5, 19.
18 Timoti “akanyatsotevera” zvakaitika izvozvo uye ainyatsoziva nezvokutsungirira kwaPauro. Timoti akaramba achizvifunga. Pauro paakashanyira Ristra, akaona kuti Timoti aiva muKristu ane muenzaniso wakanaka, “aipupurirwa zvakanaka kwazvo nehama dzomuRistra neIkoniyumu.” (Mab. 16:1, 2) Nokufamba kwenguva, Timoti akanga ava kukwanisa kuita mabasa akakura.—VaF. 2:19, 20; 1 Tim. 1:3.
19. Kutsungirira kwedu kunobatsira sei vamwe?
19 Kutsungirira patinenge tichiita kuda kwaMwari kunogonawo kubatsira vamwe, kunyanya vechiduku, vakawanda vacho vanozokura kuva vashumiri vaMwari vanobatsira chaizvo. Vechiduku vanoona uye vanodzidza paunyanzvi uye pamatauriro atinoita nevanhu muushumiri uyewo vanobatsirwa nokuona zvatinoita kana zvinhu zvaoma muupenyu. Pauro ‘akaramba achitsungirira zvinhu zvose’ kuitira kuti vose vanoramba vakatendeka ‘vawane ruponeso pamwe chete nokubwinya kusingaperi.’—2 Tim. 2:10.
20. Nei tichifanira kuramba tichitsvaka kukudzwa kunobva kuna Mwari?
20 Saka hatifaniri here kuramba tichitsvaka “kukudzwa kunobva kuna Mwari mumwe oga”? (Joh. 5:44; 7:18) Ndizvo zvatinofanira kuita! (Verenga VaRoma 2:6, 7.) Jehovha anopa “upenyu husingaperi kune vaya vari kutsvaka” kukudzwa. Uyewo ‘kutsungirira kwatinoita mubasa rakanaka’ kunokurudzira vamwe kuti varambe vakatendeka vozowana upenyu husingaperi. Saka usarega chero chii zvacho chichikutadzisa kukudzwa naMwari.


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
3 Akapindazve musinagogi, uye mumwe murume aiva noruoko rwakaoma+ akanga ari imomo.
2 Naizvozvo vakanga vakanyatsomutarira kuti vaone kana aizorapa murume wacho pasabata, kuti vamupomere.+
3 Zvino akati kumurume aiva noruoko rwakakokonyara: “Simuka uuye pakati.”
4 Akati kwavari: “Zvinobvumirwa nomutemo here kuita basa rakanaka kana kuita basa rakaipa pasabata, kuponesa kana kuuraya mweya?”+ Asi vakaramba vakanyarara.
5 Pashure pokunge atarira-tarira pavari akatsamwa, achishungurudzwa kwazvo nokuoma kwemwoyo yavo,+ akati kumurume wacho: “Tambanudza ruoko rwako.” Iye akarutambanudza, uye ruoko rwake rwakaporeswa.+
6 VaFarisi vakabuda vakabva vatanga kurangana nevateveri vebato raHerodhi+ pamusoro pake, kuti vamuparadze.+
7 Asi Jesu nevadzidzi vake vakabuda, vakaenda kugungwa; uye vanhu vazhinjizhinji vaibva kuGarireya nevaibva kuJudhiya vakamutevera.+
8 Vanhu vazhinjizhinji vaibva kunyange kuJerusarema neIdhumeya nemhiri kwaJodhani nomunzvimbo dzakapoteredza Tire+ neSidhoni, vachinzwa kuti zvinhu zvizhinji sei zvaakanga achiita, vakauya kwaaiva.
9 Zvino akaudza vadzidzi vake kuti vave nekachikepe kokuti arambe achishandisa kuti boka revanhu rirege kumumomotera.
10 Nokuti akarapa vazhinji, zvokuti vose vakanga vaine hosha dzinotambudza vakanga vachiwira paari kuti vamubate.+
11 Kunyange midzimu isina kuchena,+ pose payaimuona, yaigwadama pamberi pake yoshevedzera, ichiti: “Ndimi Mwanakomana waMwari.”+
12 Asi kazhinji akairayira zvakasimba kuti isaita kuti azivikanwe.+
13 Zvino akakwira mugomo akashevedza vaya vaaida,+ uye ivo vakaenda kwaaiva.+
14 Akaumba boka revane gumi nevaviri, vaakatumidzawo kuti “vaapostora,” kuti varambe vainaye uye kuti avatume kunoparidza+
15 uye kuti vave nesimba rokudzinga madhimoni.+
16 Zvino boka revane gumi nevaviri raakaumba raiva, Simoni, waakatumidzawo zita rokuti Petro,+
17 naJakobho mwanakomana waZebhedhi naJohani munun’una waJakobho+ (akatumidzawo ava zita rokuti Bhoanajisi, rinoreva kuti Vanakomana Vokutinhira),
18 naAndreya naFiripi naBhatoromeyo naMateu naTomasi naJakobho mwanakomana waArifiyosi naTadhiyosi naSimoni muKenani
19 naJudhasi Iskariyoti, uya akazomutengesa.+
Zvino akapinda mune imwe imba.
20 Boka revanhu rakaunganazve, zvokuti vakanga vasingakwanisi kunyange kudya zvokudya.+
21 Asi hama dzake+ padzakazvinzwa, dzakabuda kuti dzinomubata, nokuti dzakanga dzichiti: “Ava kupenga.”+
22 Uyewo, vanyori vakaburuka vachibva kuJerusarema vakanga vachiti: “Iye anaBherizebhubhu, uye anodzinga madhimoni achishandisa mutongi wemadhimoni.”+
23 Naizvozvo, avashevedza, akatanga kutaura navo achishandisa mifananidzo, achiti: “Satani angadzinga sei Satani?
24 Chokwadi, kana umambo hukapesana pachahwo, umambo ihwohwo hahungamiri;+
25 uye kana imba ikapesana pachayo, imba iyoyo haingakwanisi kumira.+
26 Uyewo, kana Satani azvimukira iye apesana, haangamiri, asi ava kusvika kumugumo.+
27 Chokwadi, hapana munhu anoti kana apinda muimba yomunhu akasimba angakwanisa kupamba+ zvinhu zvake zvinotakurika kana akasatanga asunga munhu wacho akasimba, obva apamba imba yake.+
28 Chokwadi ndinoti kwamuri zvinhu zvose zvichakanganwirwa vanakomana vevanhu, pasinei nokuti zvivi zvavakapara zvakaita sei uye kuti kumhura kwavakaita kwakaita sei.+
29 Zvisinei, munhu wose anomhura mudzimu mutsvene haakanganwirwi nokusingaperi, asi ane mhosva yechivi chisingaperi.”+
30 Iye akadaro, nokuti vakanga vachiti: “Ane mudzimu usina kuchena.”+
31 Zvino amai vake nevanun’una vake+ vakasvika, uye, zvavakanga vakamira kunze, vakatumira shoko kuti ashevedzwe.+
32 Sezvineiwo, boka revanhu rakanga rigere rakamupoteredza, naizvozvo vakati kwaari: “Tarira! Amai vako nevanun’una vako vari panze vari kukutsvaka.”+
33 Asi achipindura, akati kwavari: “Amai vangu ndiani uye vanun’una vangu ndivanaani?”+
34 Zvino atarira-tarira pane vaya vakanga vagere naye vakamukomba, akati: “Onai, amai vangu nevanun’una vangu!+
35 Munhu wose anoita kuda kwaMwari, iyeyu ndiye munun’una wangu nehanzvadzi naamai.”+
Tumirawo vamwe
Tumirawo vamwe
Mako 3
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=41&Chapter=3&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D41%26Chapter%3D3%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
18 Zvino shoko raJehovha rakaramba richiuya kwandiri, richiti:
2 “Zvinorevei kwamuri, zvamuri kutaura chirevo ichi munyika yaIsraeri, muchiti, ‘Vanababa ndivo vanodya mazambiringa mambishi, asi mazino evanakomana ndiwo anoita ugugu’?+
3 “‘Noupenyu hwangu,’ ndizvo zvinotaura Changamire Ishe Jehovha, ‘hamuzorambi muchitaura chirevo ichi pakati paIsraeri.
4 Tarirai! Mweya yose—ndeyangu.+ Mweya+ wababa nomweya womwanakomanawo—ndeyangu.+ Mweya unotadza+—ndiwo uchafa.+
5 “‘Zvino kana munhu achinge akarurama, kana iye airuramisira uye aiita zvakarurama;+
6 kana iye asina kudyira+ pamusoro pemakomo,+ asina kutarira zvidhori zvinosemesa sendove zveimba yaIsraeri,+ asina kusvibisa mudzimai womumwe wake,+ uye aisaenda pedyo nomukadzi asina kuchena;+
7 uye kana iye aisaitira chero munhu upi zvake utsinye;+ aidzorera chokumbofanobata chaakatora nokuda kwechikwereti;+ aisatora chinhu nougororo;+ aipa zvokudya zvake kumunhu ane nzara+ uye aifukidza munhu asina kupfeka nenguo;+
8 kana iye aisapa chinhu achida mubereko+ uye aisatora chimbadzo;+ aidzora ruoko rwake kuti rurege kuita zvisina kururama;+ aitonga achiruramisira zvechokwadi pakati pomunhu nomunhu;+
9 kana iye akaramba achifamba mumirau yangu+ uye akaramba achiita zvandakatonga kuti aite nokutendeka,+ iye akarurama.+ Chokwadi acharamba achirarama,’+ ndizvo zvinotaura Changamire Ishe Jehovha.
10 “‘Zvino kana munhu achinge akabereka mwanakomana gororo,+ muteuri weropa,+ uya akaita chimwe chezvinhu zvakafanana neizvi
11 (asi iye asina kuita chimwe chezvinhu izvi); kana iye akadyirawo pamusoro pemakomo,+ uye akasvibisa mudzimai womumwe wake;+
12 kana iye akaitira utsinye munhu aitambudzika nomurombo;+ akatora zvinhu nougororo,+ aisadzorera chaainzi ambofanobata;+ uye akatarira kuzvidhori zvinosemesa sendove,+ chokwadi iye akaita chinhu chinosemesa.+
13 Iye akapa kuti awane chimbadzo,+ akatora mubereko,+ chokwadi iye haazorambi achirarama. Iye akaita zvinhu zvose izvi zvinosemesa.+ Chokwadi achaurayiwa. Ropa rake richava paari.+
14 “‘Zvino tarira! mumwe munhu akabereka mwanakomana, uyo anoramba achiona zvivi zvose zvababa vake zvavakaita, uye iye anoona, orega kuita zvinhu zvakafanana nazvo.+
15 Kana iye asina kudyira pamusoro pemakomo, uye asina kutarira kuzvidhori zvinosemesa sendove zveimba yaIsraeri;+ asina kusvibisa mudzimai womumwe wake;+
16 kana iye asina chero munhu waakaitira utsinye,+ asina kutora chokumbofanobata chero chipi zvacho,+ asina kutora chero chinhu chipi zvacho nougororo;+ akapa zvokudya zvake kumunhu ane nzara+ uye akafukidza munhu asina kupfeka nenguo;+
17 kana iye akadzora ruoko rwake kuti arege kubata anotambudzika; asina kutora chimbadzo+ nomubereko;+ akaita zvandakatonga;+ akafamba mumirau yangu;+ iye haazofiri kukanganisa kwababa vake.+ Chokwadi iye acharamba achirarama.+
18 Asi baba vake zvavakabiridzira kwazvo,+ vakatorera hama chimwe chinhu nougororo,+ vakaita zvinhu zvose zvisina kunaka pakati pevanhu vokwavo,+ tarira! ivo vachafira kukanganisa kwavo.+
19 “‘Zvino imi muchati: “Nei mwanakomana asingavi nemhosva yokukanganisa kwababa?”+ Zvino kana ari mwanakomana, iye akaruramisira uye akaita zvakarurama,+ iye akachengeta mirayiro yangu yose uye anoramba achiiita.+ Chokwadi iye acharamba achirarama.+
20 Mweya unotadza—ndiwo uchafa.+ Mwanakomana haazovi nemhosva yokukanganisa kwababa, uye baba havazovi nemhosva yokukanganisa kwomwanakomana.+ Kururama kwomunhu akarurama kuchava paari,+ uye zvakaipa zvomunhu akaipa zvichava paari.+
21 “‘Zvino kana munhu akaipa akatendeuka pazvivi zvake zvose zvaakaita,+ akachengeta mirau yangu yose, oruramisira uye oita zvakarurama,+ chokwadi iye acharamba achirarama. Haazofi.+
22 Kudarika kwake kwose kwaakaita—hakuzoyeukwi pamusoro pake.+ Acharamba achirarama nokuda kwezvakarurama zvake zvaakaita.’+
23 “‘Ko ini ndinombofarira rufu rwomunhu akaipa here,’+ ndizvo zvinotaura Changamire Ishe Jehovha, ‘handifariri kuti atendeuke panzira dzake dzose, arambe achirarama here?’+
24 “‘Zvino kana munhu akarurama akarega kuita zvakarurama, oita zvisina kururama;+ oramba achiita maererano nezvinhu zvose zvinosemesa zvakaitwa nomunhu akaipa,+ iye achirarama, hapana kana basa richayeukwa pamabasa ake ose akarurama aakaita.+ Iye achafira kusatendeka kwake kwaakaita nechivi chake chaakaita.+
25 “‘Zvino imi muchati: “Nzira yaJehovha haina kururama.”+ Ndapota inzwai, haiwa imi imba yaIsraeri. Nzira yangu haina kururama here?+ Nzira dzenyu hadzisi idzo dzisina kururama here?+
26 “‘Kana munhu akarurama akarega kuita zvakarurama, oita zvisina kururama,+ ofira izvozvo, achafa nokuda kwokusaruramisira kwake kwaakaita.+
27 “‘Munhu akaipa paanotendeuka pane zvakaipa zvake zvaakaita, oruramisira uye oita zvakarurama,+ ndiye achachengetedza mweya wake uri mupenyu.+
28 Paanoona,+ otendeuka pakudarika kwake kwose kwaakaita,+ chokwadi acharamba achirarama. Haazofi.+
29 “‘Zvino imba yaIsraeri ichati: “Nzira yaJehovha haina kururama.”+ Haiwa imi imba yaIsraeri, nzira dzangu hadzina kururama here?+ Nzira dzenyu hadzisi idzo dzisina kururama here?’+
30 “‘Naizvozvo ndichatonga mumwe nomumwe maererano nenzira dzake,+ haiwa imi imba yaIsraeri,’ ndizvo zvinotaura Changamire Ishe Jehovha.+ ‘Tendeukai, chokwadi tendeukai pakudarika kwenyu kwose,+ uye ngaparege kuva nechinogumbura kwamuri chinoita kuti mukanganise.+
31 Rasai kudarika kwenyu kwose kwamakadarika nako,+ mozviitira mwoyo mutsva+ nomudzimu mutsva,+ nokuti mungafireiko,+ haiwa imi imba yaIsraeri?’
32 “‘Nokuti handimbofariri rufu rwomunhu ari kufa,’+ ndizvo zvinotaura Changamire Ishe Jehovha. ‘Naizvozvo tendeukai, murambe muchirarama,+ haiwa imi vanhu.’”
Tumirawo vamwe
Tumirawo vamwe
Ezekieri 18
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=26&Chapter=18&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D18%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Zvepasi Rino
Israel
Vana “vari kuzvarwa vakaremara avo vangadai vakaonekwa vasati vaberekwa” havachakwanisi kusungisa vezveutano vachiti “havana kuudza vabereki vavo nezveurema hwavo zvokuti vaigona kusarudza kuvaurayira mudumbu,” inodaro nzvimbo yepaIndaneti inonzi Haaretz.com. Vabereki ndivo vanokwanisa kusungisa vanhu ava kuitira kuti vabhadharwe “vawane mari yokuriritira vana vavo vakaremara kwoupenyu hwavo hwose.”
Australia
KuAustralia, pavarume nevakadzi vari kugara vose, 8 pa10 voga voga vanotanga kugara vose vasati varoorana zviri pamutemo.
Greece
Sangano Rezvoutano rokuGreece rakaratidza kuti nhamba yevanhu vakazviuraya yakawedzera ne40 muzana mumwedzi mishanu yokutanga muna 2011, kana zvichienzaniswa nevakazviuraya mumwedzi mishanu yokutanga muna 2010. Nhamba iyi yakawedzera panguva apo zvoupfumi zvakanga zvisina kugadzikana.
United States
Sangano rinonzi Natural Resources Defense Council rinoti, pasi rose zvokudya zvinoda kusvika 40 muzana zvinotambiswa. Zvinofungidzirwa kuti 7 muzana yezvirimwa muminda hazvitombokohwewi, zvokudya zvinosvika 17 muzana zvinobikwa mumaresitorendi nedzimwewo nzvimbo dzekutengesera zvokudya zvinosiyiwa zvisina kudyiwa uye mhuri dzinorasa zvokudya zvinodarika 25 muzana zvavanenge vatenga.
Madagascar
Rwaivhi rwuduku-duku rwati rwaoneka panyika nderwokuMadagascar. Runokura kusvika masendimita matatu, mamwe marwaivhi maduku-duku seaya anokwanisa kugara panzara yeminwe. Zviri kutyirwa kuti zvipuka izvi zvinogona kutsakatika nemhaka yokuparadzwa kwenzvimbo yazvinogara.


text:
February 20-
26
ISAYA 58-62
Rwiyo 142 Nemunyengetero
Mashoko Ekusuma (3 min. zvichidzika)
PFUMA IRI MUSHOKO RAMWARI
“Zivisa Gore Rokufarirwa naJehovha”: (10 min.)
Isa 61:1, 2
—Jesu akazodzwa kuti ‘azivise gore rokufarirwa naJehovha’ (ip-2 322 ¶4)
Isa 61:3, 4
—Jehovha anoita kuti “miti mikuru yokururama” itsigire basa rake (ip-2 326-327 ¶13-15)
Isa 61:5, 6
—‘Vanhu vokune imwe nyika’ vanoshanda pamwe chete ‘nevapristi vaJehovha’ pabasa guru rokuparidza (w12 12/15 25 ¶5-6)
-
Kuchera Pfuma muShoko raMwari: (8 min.)
Isa 60:17
—Jehovha ari kuzadzisa sei vimbiso iyi mumazuva ano ekupedzisira? (w15 7/15 9-10 ¶14-17)
Isa 61:8, 9
—Chii chinonzi “sungano inogara nokusingagumi,” uye “vana” ndivanaani? (w07 1/15 11 ¶5)
Ndinodzidzei nezvaJehovha kubva pakuverenga Bhaibheri kwevhiki rino?
Ipfungwa dzipi dziri pakuverenga Bhaibheri kwevhiki rino dzandinogona kushandisa muushumiri?
-
Kuverenga Bhaibheri: (4 min. zvichidzika) Isa 62:1-12
SHANDA NESIMBA MUUSHUMIRI
Paunoona Munhu Kekutanga: (2 min. zvichidzika) Kavha yeg17.1
Paunodzokera: (4 min. zvichidzika) Kavha yeg17.1
Chidzidzo cheBhaibheri: (6 min. zvichidzika) bh 16 ¶19
—Kana zvichiita, amai ngavadzidzise mwanasikana wavo mudiki.
KURARAMA KWECHIKRISTU
Rwiyo 47
Shandisa Mavhidhiyo Muushumiri: (6 min.) Hurukuro. Ratidzai vateereri vhidhiyo inonzi Umambo hwaMwari Chii? Pazvinhu zvatichapa vanhu muna March naApril, kurudzirai vose kushandisa vhidhiyo iyi pavanoona munhu kekutanga kana kuti pavanodzokera.
“Usapambadza Mabhuku”: (9 min.) Kukurukurirana. Ratidzai vateereri vhidhiyo inonzi Kuendesa Mabhuku Anotsanangura Bhaibheri Kwakasiyana-siyana muCongo.
Chidzidzo cheBhaibheri Cheungano: (30 min.) kr chits. 8 ¶14-18 uye mabhokisi akanzi “Kuita Kuti Basa Rokushandura Bhaibheri Rikurumidze Kufamba” uye “Unonyatsotenda muUmambo Here?”
Kudzokorora Zvadzidzwa Uye Kutaura Zvichadzidzwa Vhiki Rinotevera (3 min.)
Rwiyo 114 Nemunyengetero


text:
HARARE —
Kuchatyokwa makumbo neMugovera apo vakomana vezvikwata zveDynamos ne Monomotapa vachange vachitamba mumakwikwi emukombe weMbada Diamonds Cup.
Mukombe uyu une mari yakawanda kudarika mimwe mikombe yose yemunyika.
Chikwata chichatora mukombe uyu, chichaenda kumba nemari inoita iyo zviuru zana zvemadhora, vachakundwa vacho vachitorawo mari inoita iyo zviuru makumi manomwe zvemadhora. Mari iyi ichipawo zvikwata izvi mukana wekupa vatambi vazvo mari yekisimisi.
Mutevedzeri wemurairidzi weDynamos, VaTonderayi Ndiraya, vanoti vari kutora mukombe uyu sezvo vakatovimbisa vatsigiri vavo.
Asi murairidzi weMonomotapa, VaBiggie Zuze, vanotiwo Dynamos yanyanyodziirirwa zvekuti kutonga kwayo mumukombe uyu, kuri kupera neMugovera.
VaZuze vanoti vatsigiri vavo vachange vachifara apo veDynamos vanenge vachitsvaga kuti varohwa nei pachapera mutambo uyu.
VaZuze vanoti vafara zvikuru kuti mutambi wavo ane mukurumbira ange akuvara, Tawanda Nyamandwe, achange achitamba mumutambo uyu.
Vatiwo vari kutarisira zvekare kuna Ronald Chitiyo uyo akasarudzwa pavatambi gumi nemumwe chete vakatamba zvinonwisa mvura mumakundano eCastle Lager Premier Soccer Star of the Year gore rino.
Dynamos iri kutarisira Simba Sithole kuita mashiripiti ake zvakare mumutambo uyu.
Kambani yeMbada Diamonds pamwe neveCastle Lager Premier Soccer League vari kuvimbisa vatsigiri venhabvu machikichori chaiwo pamutambo uyu.
Zviri kufadza ndezvekuti zvikwata zviviri izvi zvichange zvichimiririra Zimbabwe mumakundano emuAfria gore rinouya, Dynamos ichitamba muCAF Champions League, Monomotapa ichitambawo muCAF Confederation Cup umo iri kubatsirwa neMbada Diamonds nemari yekushandisa mumakwikwi emu Africa aya.
Zimbabwe ine nhoroondo yakasimba zvikuru mumakwiwi ezvikwata zvemuAfrica. Dynamos yakasvika mumakwikwi ekupedzisira eCAF Champions League muna 1998, ikasvika musemi final
muna 2008 nemu mini league stage
muna 1999.
Monomotapa yacho yakaita zvanga zvisingatarisirwe apo yakasvika mumini league stage
muna 2009. Izvi zvabva zvasiya mukombe we Mbada Diamonds Cup uchirwirwa nemhondoro mbiri dzenhabvu muZimbabwe.


text:
NYAYA IRI PAKAVHA | UNOKWANISA KUNZWISISA BHAIBHERI
Ndekupi Kwaungawana Rubatsiro Rwekuti Unzwisise Bhaibheri?
Fungidzira uchisvika kune imwe nyika kekutanga. Zvinhu zvese zvinenge zviri zvitsva kwauri, zvakadai sezvokudya, mari yeko, vanhu vacho netsika dzavo. Zviri pachena kuti pakutanga zvinombokuomera.
Unogona kunzwawo saizvozvo paunoverenga Bhaibheri kekutanga. Paunoriverenga, unenge uchipinda munyika yekare yausingazive. Uye unotanga kunzwa nezvevanhu vanonzi vaFiristiya, unonzwa nezvetsika dzausina kujaira dzakadai ‘sekubvarura nguo,’ kana kuti unoudzwa nezvechikafu chinonzi mana uye mari yesimbi inonzi drakema. (Eksodho 16:31; Joshua 13:2; 2 Samueri 3:31; Ruka 15:9) Zvose izvi zvinogona kumbokuvhiringidza. Sezvawaizoita waenda kune imwe nyika yausingazivi, waizofara kana mumwe munhu akakutsanangurira zvinhu izvozvo zvausinganzwisise.
KARE RUBATSIRO RWAIWANIKA SEI?
Kubva pakatanga kunyorwa zvinyorwa zvitsvene kumakore ari pakati pa1600 B.C.E. na1501 B.C.E., vanhu vanga vachibatsirwa kunzwisisa mashoko acho. Somuenzaniso, Mosesi, mutungamiriri wekutanga werudzi rwevaIsraeri, “akatsanangura” mashoko ainge akanyorwa.—Dheuteronomio 1:5.
Makore anenge 1 000 akazotevera, kwaivawo nevanhu vaikwanisa kudzidzisa zviri muMagwaro. Muna 455 B.C.E., (makore anenge 2 400 akapfuura) boka guru revaJudha, kusanganisira vana vakawanda, rakaungana panzvimbo yaiungana vanhu muJerusarema. Paboka iroro, paiva nevadzidzisi veBhaibheri vaiverenga “bhuku [dzvene irori] zvinonzwika.” Asi havana kugumira ipapo. “Vakaramba vachiita kuti zvaiverengwa zvacho zvinzwisisike.”—Nehemiya 8:1-8.
Pashure pemakore anenge 500, Jesu Kristu akaitawo basa iroro rekudzidzisa. Chinhu chikuru chaainyanya kuzivikanwa nacho ndechekuva mudzidzisi. (Johani 13:13) Aidzidzisa mapoka makuru evanhu, uyewo munhu mumwe nemumwe. Rimwe zuva akataura kune vanhu vakawanda, achipa Mharidzo yepaGomo iyo yakakurumbira, uye “boka revanhu rakashamiswa nemadzidzisiro ake.” (Mateu 5:1, 2; 7:28) Muna 33 C.E., Jesu akataura nevadzidzi vake vaviri sezvavaifamba vakananga kune mumwe musha waiva pedyo neJerusarema, ‘achivavhurira kwazvo kana kuti kuvatsanangurira Magwaro zvakajeka.’—Ruka 24:13-15, 27, 32.
Vadzidzi vaJesu vaivawo vadzidzisi veShoko raMwari. Rimwe zuva, mumwe mukuru mukuru wekuItiopiya aiverenga imwe ndima yemuMagwaro. Mumwe mudzidzi ainzi Firipi akabva auya akamubvunza kuti: “Unonyatsoziva zvauri kuverenga here?” Murume uya wokuItiopiya akati: “Chokwadi, ndingadaro sei kana mumwe asingandirayiridzi?” Firipi akabva atanga kumutsanangurira kuti ndima yacho yairevei.—Mabasa 8:27-35.
RUBATSIRO RWUNOWANIKA SEI MAZUVA ANO?
Zvapupu zvaJehovha mazuva ano zvakafanana nevadzidzisi kana kuti varayiridzi veBhaibheri vekare, pakuti zvinoita basa rekudzidzisa Bhaibheri munyika 239 pasi rose. (Mateu 28:19, 20) Vhiki nevhiki, Zvapupu zviri kubatsira vanhu vanodarika mamiriyoni 9 kunzwisisa zviri muBhaibheri. Vakawanda vevari kudzidziswa Bhaibheri havapindi chechi dzechiKristu. Zvidzidzo izvi zveBhaibheri hazvibhadhariswi uye zvinoitirwa pamba peari kudzidza kana kuti pane imwe nzvimbo inomuitira. Vamwe vanoita zvidzidzo zvavo vachikurukura vachishandisa kombiyuta kana kuti foni kana mumwewo mudziyo unotakurika.
Taura nemumwe weZvapupu zvaJehovha kana uchida kuziva kuti urongwa hwekudzidza Bhaibheri hungakubatsira sei. Uchaona kuti Bhaibheri harisi bhuku rakaoma kunzwisisa, asi kuti rinotobatsira “pakudzidzisa, pakutsiura, pakururamisa zvinhu, pakuranga nokururama,” kuti ‘ukwanise zvizere, wakashongedzerwa zvakakwana kuita mabasa ose akanaka.’—2 Timoti 3:16, 17.
Inzwa zvimwe
Nei Uchifanira Kudzidza Bhaibheri?
Bhaibheri riri kupa mhinduro dzemibvunzo inokosha muupenyu kumamiriyoni akawanda evanhu panyika. Unodawo here kubatsirwa?
Zvidzidzo zveBhaibheri Zvinoitwa Sei?
Pasi rose Zvapupu zvaJehovha zvinozivikanwa nokukurukura nevanhu Bhaibheri. Tarisa uone maitiro avanoita.
Chirongwa Chekudzidza Bhaibheri Chemunhu Wose
Wana mhinduro dzemibvunzo 8 inowanzobvunzwa nezvebasa iri rekudzidzisa vanhu Bhaibheri.


text:
Ndiro (yokudyira)
Ndiro (plate in English) inokwanisa kurevawo mhando yemudziyo unopakurirwa chikafu, mudziyo uyu wakatambanuka uine mativi akasimuka kuti ukwanise kutakura chikafu. Mazuvano vanhu vave kungoti dzose ndiro asi kune mbiya (bowl) yakasiyana nendiro inova ndiyo inopakurirwa usavi.
- Gwangwandiro (large plate).
- Humbururu (hollow plate)
Kurerutsa Mutauro[chinja | edit source]
- Baba vanodyira mugwangwandiro, amai vanodyira muhumbururu: father eats from a large plate, mother eats from a hollow plate.


text:
‘Chokwadi Mwari Akamuita Ishe Uye Kristu’ (Chikamu 1)
Chii chinoita kuti uti Mwari akaita kuti Jesu ave Ishe uye Kristu? Tarisa uone vhidhiyo iyi.
Inzwa zvimwe
Jesu Kristu—Mesiya Akapikirwa
Jesu akazadzisa uprofita hwose hwaitaura nezvaMesiya. Verenga muBhaibheri rako uprofita hwacho.
Zvinotaura Bhaibheri nezvaMesiya
Waizviziva here kuti Bhaibheri rakagara rataura kuti Mesiya aizofa asati apedza basa rake?
Jesu—Nzira Nechokwadi Neupenyu
Verenga nezvezvose zvakaitika muupenyu hwaJesu mubhuku rino.


text:
MASHOKO OKUWEDZERA
Kukurira Tsika Yokuita Bonhora
Bonhora itsika isingafadzi Mwari, inoita kuti munhu agare achifunga zvokungozvigutsa uye inosvibisa mafungiro ake. * Munhu ane tsika yokuita bonhora angaona vamwe sevekungorara navo kuti agutse chete nzara yake yebonde. Zvepabonde zvinopedzisira zvisisinei norudo, zvangova zvokupedza shungu dzepanguva iyoyo. Asi shungu idzodzo hadzitore nguva dzisina kudzoka. Zvinoita bonhora ndezvokuti rinotomutsa nhengo dzomuviri pane kudziuraya “kana tichitaura nezvoufeve, zvinhu zvisina kuchena, chido [chisingadzorwi] chokurara nomumwe munhu.”—VaKorose 3:5.
Muapostora Pauro akanyora kuti: “Vadiwa, zvatiine zvipikirwa izvi, ngatizvichenesei pazvinhu zvose zvinosvibisa nyama nomudzimu, tichikwanisa utsvene pakutya Mwari.” (2 VaKorinde 7:1) Kana uri kutambura kuti uteerere mashoko aya, usaora mwoyo. Jehovha “akagadzirira kukanganwira” uye kubatsira nguva dzose. (Pisarema 86:5; Ruka 11:9-13) Chokwadi ndechokuti kuzvitongesa kwauri kuita uye kuedza kwauri kuita kusiya tsika yacho, kunyange zvazvo zvichimbokukunda, kunoratidza kuti uri kuzviona kuti zvakaipa. Yeukawo kuti “Mwari mukuru kune mwoyo yedu uye anoziva zvinhu zvose.” (1 Johani 3:20) Mwari haangotarisi zvivi zvedu chete; anoona zvakanaka zvose zvinoitwa nomunhu. Kuziva zvose izvozvo kunoita kuti atinzwire tsitsi patinoteterera kwaari. Saka usamboneta kunyengetera kuna Mwari nemwoyo wose uye uchizvininipisa, sezvinoita mwana anoenda kuna baba vake kana aine zvamunetsa. Jehovha achakukomborera nehana yakachena. (Pisarema 51:1-12, 17; Isaya 1:18) Unofanira kutora matanho anofambirana neminyengetero yako. Somuenzaniso, unofanira kuedza kusiyana nezvinonyadzisira zvemarudzi ose uye shamwari dzakaipa. *
Kana dambudziko rako rebonhora rikaramba richikunetsa, tapota taura nyaya yacho nomubereki wako kana ari muKristu, kana kuti shamwari ine ruzivo uye ine hanya newe. *—Zvirevo 1:8, 9; 1 VaTesaronika 5:14; Tito 2:3-5.
^ ndima 1 Bonhora kupuruzira kana kuti kubata-bata nhengo dzokubereka nadzo kuchiita kuti munhu anzwe seari kuita zvepabonde.
^ ndima 2 Senhanho yokudzora mashandisirwo ekombiyuta mumba, mhuri dzakawanda dzinoita kuti kombiyuta igare panoonekwa nomunhu wose. Uyewo dzimwe mhuri dzinotenga purogiramu inogona kusarudza zvinhu zvakashata kuti zvisabuda pakombiyuta dzavo. Asi hapana purogiramu yokuvimba nayo zvizere.
^ ndima 1 Kuti uwane mamwe mazano okuti ukurire tsika yokuita bonhora, ona nyaya inoti “Vechiduku Vanobvunza Kuti . . . Ndingakurira Sei Tsika Iyi?” iri muMukai! yaJanuary–March 2007 uye pamapeji 178-182 ebhuku rinonzi Mibvunzo Inobvunza Vechiduku—Mhinduro Dzinoshanda, Bhuku 1.


text:
BHAIBHERI RINOCHINJA UPENYU
“Ndakazowana Rusununguko Chairwo.”
- GORE ROKUBEREKWA: 1981
- NYIKA: UNITED STATES
- NHOROONDO YOUPENYU: MWANAKOMANA ANOPAMBADZA
MARARAMIRO ANDAIITA:
Ndakaberekerwa muMoundsville, taundi risina zhowezhowe riri pedyo nerwizi runonzi Ohio kuchamhembe kweWest Virginia, U.S.A. Mumhuri medu tiri vakomana vatatu nemusikana mumwe chete uye ini ndiri wechipiri pakuzvarwa, saka taigara tichinakidzwa uye kashoma patainzwa kufinhikana. Vabereki vangu vaiva vanhu vanoshanda nesimba, vakatendeseka uye vane rudo. Takanga tisina hedu mari yakawanda asi taigara tiine zvataida. Sezvo vabereki vangu vari Zvapupu zvaJehovha, vaiita zvose zvavaigona kuti vatidzidzise zvinotaurwa neBhaibheri patainge tichiri vaduku.
Zvisinei, pandakanga ndava kuyaruka, mwoyo wangu wakanga watotsauka pane zvandakadzidziswa. Ndaiona sokuti upenyu hwokutevedzera zvinotaurwa neBhaibheri hahunakidzi uye hahuna chinangwa. Ndaifunga kuti kurarama uchiita madiro ndiko kunoita kuti munhu afare zvechokwadi. Pasina nguva ndakarega kuenda kumisangano yechiKristu. Mukoma wangu nehanzvadzi yangu vakatevedzerawo kupanduka kwandakanga ndaita. Vabereki vedu vakaedza zvose zvavaigona kuti vatibatsire, asi zvakaramba.
Ndakanga ndisingazivi kuti rusununguko rwandaida rwaizoita kuti nditoguma ndava muranda. Rimwe zuva ndichibva kuchikoro, imwe shamwari yangu yakandipa mudzanga ndikabvuma. Kubva musi iwoyo, ndakanga ndava kungobvuma zvimwe zvinhu zvakawanda zvinokuvadza. Nokufamba kwenguva ndakanga ndava kushandisa madhiragi, kudhakwa uye kuita unzenza. Mumakore akazotevera, ndakanga ndava kutoshandisa madhiragi akasimba uye ndakanga ndisisagoni kurarama ndisingaashandisi. Sezvandakanga ndava muranda wemadhiragi, ndakatanga kuatengesa kuti ndiwane mari yokuzvitsigira pamararamiro andaiita.
Hana yangu yairova uye ndaiedza chaizvo kusaiteerera asi yaingoramba ichindiudza kuti mararamiro andaiita akanga asina kunaka. Ndaifunga kuti chakanga chatobaya chikatyokera saka zvakanga zvisingachaiti kuchinja mararamiro angu. Pasinei nokuti ndaienda kumapati uye kumabhendi kwaiva nevanhu vazhinji, kakawanda ndainzwa kusurukirwa uye kuora mwoyo. Dzimwe nguva ndaimbofunga nezvevabereki vangu avo vaiva vanhu vakanaka, vakadzikama uye ndaizvibvunza kuti sei ndakanga ndatsauka zvakadaro.
KUCHINJWA KWAKAITWA UPENYU HWANGU NEBHAIBHERI:
Kunyange zvazvo ndakanga ndisisina tariro yokuti ndichachinja, vamwe vakanga vachine tariro. Mugore ra2000, vabereki vangu vakandikoka kugungano reruwa reZvapupu zvaJehovha. Ndakangoendawo asi ndisingadi. Ndakashamisika kuona mukoma wangu nehanzvadzi yangu vakanga vatsaukawo varipowo pagungano.
Ndiri pagungano, ndakayeuka kuti gore rakanga rapfuura ndakanga ndambosvika panzvimbo yacho ndauya kubhendi remusambo werock. Musiyano wandakaona wakandibaya mwoyo chaizvo. Pandakauya kubhendi, nzvimbo yacho yaiva yakazara marara uye utsi hwefodya. Vazhinji vaiva pabhendi racho vakanga vasina ushamwari uye mashoko enziyo dzacho aiodza mwoyo. Asi pagungano paiva pakazara vanhu vaifara chaizvo uye vakanditambira nomufaro kunyange zvazvo ndakanga ndava nemakore ndisingaonani navo. Nzvimbo yacho yaiva yakachena uye paitaurwa nezvetariro yakanaka yeramangwana. Kuona kuti chokwadi cheBhaibheri chinobatsira zvakadaro kwakaita kuti ndinetseke kuti sei ndakanga ndachiramba.—Isaya 48:17, 18.
“Bhaibheri rakandipa simba rokuti ndirege kushandisa madhiragi nokuatengesa uye kuti ndive munhu kwaye”
Ndichingobva kugungano, ndakasarudza kudzoka muungano yechiKristu. Mukoma wangu nehanzvadzi yangu vakabayiwawo mwoyo nezvavakaona pagungano ndokusarudzawo kudzoka. Tose tiri vatatu takabvuma kudzidza Bhaibheri.
Ndima yeBhaibheri yakanyanya kundibaya mwoyo ndiJakobho 4:8 inoti: “Swederai pedyo naMwari, uye iye achaswedera pedyo nemi.” Ndakaona kuti ndaifanira kuchinja mararamiro angu kuti ndiswedere pedyo naMwari. Ndaifanira kurega fodya, kushandisa madhiragi, kudhakwa nezvimwewo.—2 VaKorinde 7:1.
Ndakasiyana neshamwari dzangu dzekare ndokutanga kuwirirana nevanamati vaJehovha. Mumwe mukuru wechiKristu aidzidza neni Bhaibheri akandibatsira chaizvo. Aigara achindifonera uye aiwanzouya kuzondiona. Nanhasi tichiri bhandi nebhurugwa.
Muna 2001 ndakaratidza kuti ndazvipira kuna Mwari nokubhabhatidzwa mumvura. Ndozvakaitawo mukoma wangu nehanzvadzi yangu. Fungidzira kufara kwakaita vabereki vangu nemunin’ina wangu asina kumbobvira atsauka, mhuri yedu payakazobatana pakunamata Jehovha.
KUBATSIRWA KWANDAKAITWA:
Ndaimbofunga kuti Bhaibheri rinodzvinyirira asi iye zvino ndava kuona kuti rinodzivirira chaizvo. Bhaibheri rakandipa simba rokuti ndirege kushandisa madhiragi nokuatengesa uye kuti ndive munhu kwaye.
Ndine ropafadzo yokuva mumwe wevanamati vaJehovha vari pasi pose. Vanhu ava vanodanana zvechokwadi uye vakabatana pakushumira Mwari. (Johani 13:34, 35) Pavanamati ava ndakawana chikomborero chakakura chomudzimai wandinoda uye wandinokoshesa chaizvo, Adrianne. Zvinotifadza chaizvo kushumira Musiki wedu pamwe chete.
Pane kurarama upenyu hwokungozvifadza, iye zvino ndiri kuzvipira kushanda semushumiri wenguva yakazara ndichidzidzisa vanhu kuti vabatsirwewo neShoko raMwari. Basa iri rinoita kuti ndifare chaizvo. Ndinogona kutaura nechivimbo chizere kuti Bhaibheri rakachinja upenyu hwangu. Ndakazowana rusununguko chairwo.


text:
Saturday, 16 June 2012
Zvokuita kana uri kumwedzi Murume achida Rhoji
Toti majaira kuwana rhoji zuva nezuva iwe woenda kumwedzi. Zvinoreva kuti muchaita mazuva mana kana mashanu musina rhoji. Panonetsa ipapo nokuti kuruza ropa kunoitisa zemo. Ukuwo murume anoita shungu nokuti haasi kukwanisa. Kumukadzi zvinokwanisika kumirira. murume anonetsa. Ini ndoona sokuti dzimwe nguva anofanigwa kubatsigwa kutapudza unga. Zvino zvinoitwa sei?
Maoko:
Unokwanisa kushandisa maoko ako kuti murume arhoje maoko. kana wafunga kudaro udza murume kuti unoda kushandisa maoko, wadaro geza maoko nemvura inodziya, woisa mafuta akaita se baby oil mumaoko woona kuti maoko ari kudziya uye ari kusvedzerera, wochimashandisa pamurume kusvika adiridzira. Terera zvaanotaura kuti uzive zvokuita. Unoona zvinhu zvochinja kana oda kudiridzira. Chenjera ipapo nokuti anokwanisa kubudisa zvinosvika kure. Zvinokunetsa kupukuta machira.Urume hunoshamisa kuona huchibida. Kana usina kumbozviona imboita murume wako nemaoko uone. Ndiko ugozoziva kuti kana ari muchitubu anokuiteimo.
Kana apedza, muudzewo kuti kuona zvichibuda kunokufadza. Kana pane zvaabudisa usatya kuzvibata nokutamba nazvo. Muudze maonero ako iwe uye EXCITEMENT yawaita pakuzviona. Next time uri kumwedzi anokuudza maitire aanoda.
Mazamu:
Kana une mazamu makuru unokwanisa kuti murume aise chombo pakati iwe wokwiza chombo nemazamu kusvika adiridzira. Asi futi tanga wazora mafuta pamazamu. Chinongonetsa pakudai maitire acho asi kana ukavata nomusana, murume wokutanyanga pachifuva makatarisana, anobva akwanisa kusvitsa chombo pakati pemazamu. Pakudiridzira unosara une zvese zvabuda paari pachifuva nechirebvu chako asi hazvina basa. Taridza kuda (appreciation) zvabuda mumurume wako. Kana uchipukuta murume, usapukuta wakanyarara, taura nokukurudzira nokutaridza rudo.
Kana une mazamu madiki usazama mutowo uyu. Haushandi kuvanhu vane mazamu madiki nokuti havakwanisi kuputira chombo nemazamu.
Makumbo:
Kana usinganyanyi kuvhinza, unokwanisa kuti murume aise chombo pakati pemakumbo. Zvichibva nokuti uri mutete zvakadii, kana ukaisa makumbo pamwe chete wakavata nedumbu, murume akavata kumusana kwako akadzikira zvishoma pane zvaanochiita kana achikupinza nokumashure, anokwanisa kuisa chombo pane nyama dzakapfava pfava (very soft skin) anokwanisa kutambapo kusvika adiridza. Pese paanoita pasiri pachitubu panoda kutanga waisa mafuta.
Maitire enyu ndeenyu asi chandinongoda kutaura ndechokuti usarega murume achibuda mumba azere unga. Pota uchitapudza. Uyezve taridza kufarira kuti murume ari kupihwa twake. Ukajaira kumirira kuti akumbire unenge usingaiti basa rako zvakanaka. Murume ndewekutozivisa kuti zvokungovata pasina chaitwa hazvisizvo. Unongobvunza kuti "Tongovata here nhai baba Chimwana? " Kana akada kuti ngativate muudze kuti, "Handina hope, chindipawoka hope ndigovata zvakanaka."
Murume ngaagare ane tariro yeRhoji chero paadira. Iwewo mukadzi ita konifidhenzi yokuziva kuti ukada rhoji unoiwana chete. Mwana asingachemi anofira mumbereko. Kwawakabva sadza raivako, saka hauna kuvinga sadza pano. Chiita zvawakavinga wakasununguka. Nyaya ndeyako numurume wako chete muripo vaviri. Jaira kuti murume atapudzwe urume hwakazara maari. Hazvinetsi kuita uye zvinotonakawo kwauri kupfuura kumurume wako.
Chitubu:
Pamwewo murume anoita zemo rokuti anokuti chero uri kumwedzi rega ndipinze. Munokwanisa kuti apfeke kondhomu moita zvichibva nokuti uri kuvhinza zvakadii. Kana wange wava pedo kupedza, zvinokwanisika asi kana uri pakati hazviiti.
Dzimwewo
Regai ndigumire pano Panyaya dzandinoziva asi kune dzimwe nyaya dzinoitwa navamwe. Kune vasikana vamazuvano vanoti kana akasangana nomurume anongoda kuvata naye asi asingapinzwi muchitubu kuitira kuti musi waanoroogwa agohi imhandara. Vanoita zvokupinzwa kumashure chete. Handingakutsananguriri kuti zvinodii pakunaka kwazvo asi Pane umwe wandaimbotamba naye aiti zvinonaka. Ini CONCEPT yacho handisati ndawirirana nayo mumusoro mangu nokuda kwemaBACTERIA ariko uku. Kuti chombo chimwecho chambopinzwako chigozopinzwa kumberi bodo. Ndinomirira hangu three days yacho ipere nditangwe zvakanaka. Maoko ndinawo okubatsira murume.
Asi ndakuudzawo for completeness chete.
Pane zvese zvanyogwa, chinokosha ndechokuti "Kana murume achida" Dzimwe nguva haadiwo hake kusvika wadzoka kubva kumwedzi. Unofanira kugara uri pa Standby kuona kuti zvinodiwa nomurume wako zvaitwa, sezvaanoitawo iye pauri.
Kurega murume achibuda mumba mune mukadzi wake zvinoratidza kuti hauna hanya nomurume wako. Munhu ratidzawo kuti unohwisisa muviri wemurume wako uye unomupa zvakakodzera. Ngatisaitigwa SERVICE pavarume vedu nevanhu vatisingazivi. Murume ndewekuzvichengetera uyezve mukadzi ndiye MANAGER wezvese mumba. Ona kuti murume anogarotapudzwa urume pauviri hwenyu kwete kurega murume achibuda mumba pasina zvaaitwa uchiti nokuti uri kumwedzi.
Maoko unawo.
Udzai Vamwe!!!!!!
Maoko:
Unokwanisa kushandisa maoko ako kuti murume arhoje maoko. kana wafunga kudaro udza murume kuti unoda kushandisa maoko, wadaro geza maoko nemvura inodziya, woisa mafuta akaita se baby oil mumaoko woona kuti maoko ari kudziya uye ari kusvedzerera, wochimashandisa pamurume kusvika adiridzira. Terera zvaanotaura kuti uzive zvokuita. Unoona zvinhu zvochinja kana oda kudiridzira. Chenjera ipapo nokuti anokwanisa kubudisa zvinosvika kure. Zvinokunetsa kupukuta machira.Urume hunoshamisa kuona huchibida. Kana usina kumbozviona imboita murume wako nemaoko uone. Ndiko ugozoziva kuti kana ari muchitubu anokuiteimo.
Kana apedza, muudzewo kuti kuona zvichibuda kunokufadza. Kana pane zvaabudisa usatya kuzvibata nokutamba nazvo. Muudze maonero ako iwe uye EXCITEMENT yawaita pakuzviona. Next time uri kumwedzi anokuudza maitire aanoda.
Mazamu:
Kana une mazamu makuru unokwanisa kuti murume aise chombo pakati iwe wokwiza chombo nemazamu kusvika adiridzira. Asi futi tanga wazora mafuta pamazamu. Chinongonetsa pakudai maitire acho asi kana ukavata nomusana, murume wokutanyanga pachifuva makatarisana, anobva akwanisa kusvitsa chombo pakati pemazamu. Pakudiridzira unosara une zvese zvabuda paari pachifuva nechirebvu chako asi hazvina basa. Taridza kuda (appreciation) zvabuda mumurume wako. Kana uchipukuta murume, usapukuta wakanyarara, taura nokukurudzira nokutaridza rudo.
Kana une mazamu madiki usazama mutowo uyu. Haushandi kuvanhu vane mazamu madiki nokuti havakwanisi kuputira chombo nemazamu.
Makumbo:
Kana usinganyanyi kuvhinza, unokwanisa kuti murume aise chombo pakati pemakumbo. Zvichibva nokuti uri mutete zvakadii, kana ukaisa makumbo pamwe chete wakavata nedumbu, murume akavata kumusana kwako akadzikira zvishoma pane zvaanochiita kana achikupinza nokumashure, anokwanisa kuisa chombo pane nyama dzakapfava pfava (very soft skin) anokwanisa kutambapo kusvika adiridza. Pese paanoita pasiri pachitubu panoda kutanga waisa mafuta.
Maitire enyu ndeenyu asi chandinongoda kutaura ndechokuti usarega murume achibuda mumba azere unga. Pota uchitapudza. Uyezve taridza kufarira kuti murume ari kupihwa twake. Ukajaira kumirira kuti akumbire unenge usingaiti basa rako zvakanaka. Murume ndewekutozivisa kuti zvokungovata pasina chaitwa hazvisizvo. Unongobvunza kuti "Tongovata here nhai baba Chimwana? " Kana akada kuti ngativate muudze kuti, "Handina hope, chindipawoka hope ndigovata zvakanaka."
Murume ngaagare ane tariro yeRhoji chero paadira. Iwewo mukadzi ita konifidhenzi yokuziva kuti ukada rhoji unoiwana chete. Mwana asingachemi anofira mumbereko. Kwawakabva sadza raivako, saka hauna kuvinga sadza pano. Chiita zvawakavinga wakasununguka. Nyaya ndeyako numurume wako chete muripo vaviri. Jaira kuti murume atapudzwe urume hwakazara maari. Hazvinetsi kuita uye zvinotonakawo kwauri kupfuura kumurume wako.
Chitubu:
Pamwewo murume anoita zemo rokuti anokuti chero uri kumwedzi rega ndipinze. Munokwanisa kuti apfeke kondhomu moita zvichibva nokuti uri kuvhinza zvakadii. Kana wange wava pedo kupedza, zvinokwanisika asi kana uri pakati hazviiti.
Dzimwewo
Regai ndigumire pano Panyaya dzandinoziva asi kune dzimwe nyaya dzinoitwa navamwe. Kune vasikana vamazuvano vanoti kana akasangana nomurume anongoda kuvata naye asi asingapinzwi muchitubu kuitira kuti musi waanoroogwa agohi imhandara. Vanoita zvokupinzwa kumashure chete. Handingakutsananguriri kuti zvinodii pakunaka kwazvo asi Pane umwe wandaimbotamba naye aiti zvinonaka. Ini CONCEPT yacho handisati ndawirirana nayo mumusoro mangu nokuda kwemaBACTERIA ariko uku. Kuti chombo chimwecho chambopinzwako chigozopinzwa kumberi bodo. Ndinomirira hangu three days yacho ipere nditangwe zvakanaka. Maoko ndinawo okubatsira murume.
Asi ndakuudzawo for completeness chete.
Pane zvese zvanyogwa, chinokosha ndechokuti "Kana murume achida" Dzimwe nguva haadiwo hake kusvika wadzoka kubva kumwedzi. Unofanira kugara uri pa Standby kuona kuti zvinodiwa nomurume wako zvaitwa, sezvaanoitawo iye pauri.
Kurega murume achibuda mumba mune mukadzi wake zvinoratidza kuti hauna hanya nomurume wako. Munhu ratidzawo kuti unohwisisa muviri wemurume wako uye unomupa zvakakodzera. Ngatisaitigwa SERVICE pavarume vedu nevanhu vatisingazivi. Murume ndewekuzvichengetera uyezve mukadzi ndiye MANAGER wezvese mumba. Ona kuti murume anogarotapudzwa urume pauviri hwenyu kwete kurega murume achibuda mumba pasina zvaaitwa uchiti nokuti uri kumwedzi.
Maoko unawo.
Udzai Vamwe!!!!!!
Posted by Mai E Chibwe at 09:29
No comments:
Subscribe to: Post Comments (Atom)


text:
PFUMA IRI MUSHOKO RAMWARI | ISAYA 11-16
Nyika Yose Ichange Yava Kuziva Jehovha
Uprofita uhwu hwakazadzika sei kuvaIsraeri?
VaIsraeri pavaiva munzira vachibva kuBhabhironi uye pavaigara munyika yakapikirwa, vakanga vasingatyi zvikara zvemusango kana kuti vanhu vaityisa.—Ezr 8:21, 22
Uprofita uhwu huri kuzadzika sei mazuva ano?
Kudzidza nezvaJehovha kuri kuita kuti vanhu vachinje unhu hwavo. Vanhu vaityisa iye zvino vava kugarika navo. Kudzidziswa naMwari kunoita kuti tirarame sevanhu vatova muparadhiso
Uprofita uhwu huchazadzika sei mune ramangwana?
Nyika yose ichachinjwa kuva paradhiso uye panenge pasisina chekutya. Chinangwa chaMwari chaakasikira nyika chinenge chazadzika. Hapana munhu kana mhuka ichavhiringidza rugare rwunenge rwuripo
Zivo yaMwari yakachinja Pauro
Pauro aiita semhuka chaiyo.—1Ti 1:13
Zvinhu zvaakadzidza pamusoro paMwari zvakachinja unhu hwake.—VaK 3:8-10


text:
Mharidzo Dzekuenzanisira
MUKAI!
Mubvunzo: Vamwe vanhu vanoramba kuti Jesu akamborarama pano panyika. Vamwewo vanoti zvakaoma kuti tinyatsoziva chokwadi. Munotiwo kudii?
Zvekutaura: Mukai! iyi inotibatsira kuona kuti chokwadi ndechipi.
DZIDZISA CHOKWADI
Mubvunzo: Chii chinoitika kana munhu afa?
Rugwaro: Joh 11:11-14
Chokwadi: Kana munhu afa, hapana kwaanoenda. Saka hatifaniri kutya kuti pane zvichaitika kana tafa. Jesu akafananidza rufu nekurara. Achamutsa hama dzedu kuti dzizoraramazve pano panyika sezvaakangoita kuna Razaro.—Job 14:14.
PEPA REKUKOKA MUNHU KUMISANGANO (inv)
Zvekutaura: Ndiri kukukokai kuti muzonzwa hurukuro yeBhaibheri uye hapabhadharwi mari. Ichaitirwa kwatinonamatira kuImba yoUmambo. [Mupe pepa rekumukoka, womuudza kune Imba yoUmambo, nenguva dzichaitwa musangano uye musoro wehurukuro yavose.]
Mubvunzo: Makambosvika paImba yoUmambo here? [Kana aine nguva, muratidze vhidhiyo inonzi Chii Chinoitwa paImba yoUmambo?]
NYORAWO MHARIDZO YAKO
Nyorawo mharidzo yako pachako yomuushumiri uchitevedzera mharidzo yokuenzanisira iri pamusoro apa.


text:
WASHINGTON —
Mumwe murimi uye ari muzvinabhizimisi wekuGermany, VaHeinrich Von Pezold, vaive muridzi weBorder Timbers nemimwe minda yekofi kuManicaland nevamwe vavo, vakaendesa hurumende kudare reInternational Centre for Settlement of Investment Disputes kuParis, vachida kuripwa kutorerwa kwavakaitwa minda yavo. Dare iri riri pasi peWorld Bank.
Minda yakatorwa iyi inodzivirirwa nechibvumirano chakanyoreranwa pakati peZimbabwe neGermany, uye nedzimwe nyika, cheBilateral Investment Promotion and Protection Agreement, BIPPA,
VaVon Pozold vanoti vari kuda mari inosvika mamiriyoni mazana matanhatu emadhora. Iyi iyave nyaya yechipiri Zimbabwe ichiendeswa kudare iri.
Muna 2009 hurumende yakaendeswa kudare iri nevarimi makumi mana vekuNetherlands vakanzi nedare vapihwe mari inosvika mamiriyoni makumi maviri nemashanu emadhora iyo iri kuramba ichibereka kana isina kubhadharwa.
Muchuchisi mukuru wehurumende, VaJohannes Tomana, avo vachamirira hurumende munyaya iyi, vanoti nyika dzakaita seGermany ndodzakatanga kutyora chibvumirana nekutemera nyika zvirango.
Nyaya yekusaremekedza mitemo, pamwe nekutyora kodzero dzevanhu, ndiyo yakapa kuti mutungamiri wenyika, VaRobert Mugabe, pamwe nevamwe vavo muZanu PF, vatemerwe zvirango zvehupfumi pamwe nezvekufamba nenyika dzekumadokero.
Asi nyanzvi munyaya dzezvehupfumi, VaProsper Chitambara, avo vanoshanda nesangano reLabour and Economic Development Research Institute of Zimbabwe, vanoti Zimbabwe ikatyora zvibvumirano inozotadza kukwezva vekunze vanotanga mabhizimisi.
Kunetsana murumende yemubatanidzwa padanho rekutora pamapurazi akatorwa ari pasi pezvibvumirano zvekudyidzana pakati peZimbabwe nedzimwe nyika kuri kuenderera mberi kunyange hazvo gurukota rezveminda, VaHerbert Murerwa, vakati hurumende yamira kutora mapurazi akadai.


text:
Zera (chizvarwa)
Shoko rekuti zera (generation) rinokwanisa kureva chizvarwa sokushandiswa kwarinoitwa panonzi "zera redu nezera rana baba vedu". Tichitevedza mhuri imwe pamakore zana (100) kunokwanisa kurarama zvizvarwa zvina kana zvitatu. Kuti kwaberekwa zvizvarwa kana mazera mangani zvinobva pakuti vanhu vari kuita vabereki vava nemakore mangani. Avo vanotora nguva yavo vachimboita chikoro vanowanza kunonoka kubereka saka mhuri dzavo dzinotarisirwa kuitawo zvizvarwa zvishoma pamakore zana.
Mazera evanhu[chinja | edit source]
- Mbururira kana mbururiza zvinoreva mwana ane makore ekuberekwa kabva pamatanhatu kusvika pamakore gumi 6-10. Apa hapaneyi kuti musikana here kana mukomana.
Vakadzi
Mubvana zvinoreva mwanasikana akaroorwa ane mwana kana vana vakewo. Pakuremekedza vamwe vanoti vabvana nyangwe ari munhu mumwe ari kutaurwa. Pahuwandu vanonzi vabvana.
Chembere munhukadzi asaruka zvokuva nemakore ari murumana rwemakumi matanhatu (60) - apa manero anosiyana.
Varume
Jaha zvinoreva mukomana abva zera anokwanisa kunge ave kupfimba vasikana.
Harahwa zvinoreva murume achembera tingati asaruka zvokuva nemakore ari murumana rwemakumi masere (70) zvichikwira. Maonero anosiyana.
Zvinhu[chinja | edit source]
Mugarakare (Object that has lasted long, or will last long, or has been a long time in its present position) apa kureva chinhu chagara nguva ndefu pachiri uye chichitarisirwa kuramba chiripo nguva refu.
Kutsengeya (to be long lived) apa kureva kurarama makore akawanda. Mudhara Zata atsengeya.


text:
December 19-25
ISAYA 11-16
Rwiyo 143 Nemunyengetero
Mashoko Ekusuma (3 min. zvichidzika)
PFUMA IRI MUSHOKO RAMWARI
“Nyika Yose Ichange Yava Kuziva Jehovha”: (10 min.)
Isa 11:3-5—Panyika pachava nekururama nekusingaperi (ip-1 160-161 ¶9-11)
Isa 11:6-8—Vanhu nemhuka zvichange zvava kugarisana (w12 9/15 9-10 ¶8-9)
Isa 11:9—Vanhu vose vachadzidza zvinodiwa naJehovha (w16.06 8 ¶9; w13 6/1 7)
-
Kuchera Pfuma muShoko raMwari: (8 min.)
Isa 11:1, 10—Sei zvichinzi Jesu Kristu ndiye “mudzi waJese” uyezve davi rinobuda “pachigutsa chaJese”? (w06 12/1 9 ¶6)
Isa 13:17—Sei zvichinzi vaMedhiya vakanga vasina basa nesirivha uye vasingafariri ndarama? (w06 12/1 10 ¶10)
Ndinodzidzei nezvaJehovha kubva pakuverenga Bhaibheri kwevhiki rino?
Ipfungwa dzipi dziri pakuverenga Bhaibheri kwevhiki rino dzandinogona kushandisa muushumiri?
-
Kuverenga Bhaibheri: (4 min. zvichidzika) Isa 13:17–14:8
SHANDA NESIMBA MUUSHUMIRI
KURARAMA KWECHIKRISTU
Rwiyo 24
“Kudzidziswa naMwari Kunoita Kuti Tisava Nerusaruro”: (15 min.) Kukurukurirana. Ratidzai vateereri vhidhiyo inonzi Johny naGideon: Vaimbovengana Asi Vava Kuwirirana.
Chidzidzo cheBhaibheri Cheungano: (30 min.) kr chits. 5 ¶18-25, uye bhokisi rakanzi “Unonyatsotenda muUmambo Here?”
Kudzokorora Zvadzidzwa Uye Kutaura Zvichadzidzwa Vhiki Rinotevera (3 min.)
Rwiyo 151 Nemunyengetero
Chiyeuchidzo: Tapota ridzai rwiyo urwu rwutsva rwose kamwe chete, mozoita kuti ungano iimbe pamunorwuridza kechipiri.


text:
Kusunungurwa chitima yave pakupedzisira anhonga vamwe nokukurumidza, saka isu vanozvikudza kupa shanduro itsva iyi.
Shanduro iyi unocherekedza Google Marshal zvakare, Izvi zviri kuitika nokuti pane zvinhu zvechokwadi tinogona kudzora. asi zvakare, zvinoshanda.
Rimwe kuchinja zvimwe unocherekedza vari shortcodes, unogona kuverenga zvakawanda nani mapepa zvinotevera kubatana:
Shortcode rutsigiro Transposh Wordpress plugin
Huru Kuchinja zvinosanganisira okuwedzera
[tpe] shortcode iyo akawedzera pamusoro vakwegura
[].
Bumbiro iri rakashandiswa kuzvida zvakapoteredza Codes, kwazvisina zvakakodzera kuvhara chipepa, izvi nokuti caveat muna Wordpress iyo hunokonzera
bumbiro remitemo parsing kuenda Berserk apo nokusanganisa self akanyudzwa uye okupedzisa shortcodes.
wo, hapana chikonzero tsanangurai
="y" zvakare, saka ikozvino
[tpe mylang] achaita nyore kushanda uye goho:
sn
Tinokukurudzira kuti ndiwedzere, uye vanakidzwe shanduro itsva iyi.